amanoisuno/poetBack huggingface dataset:
和麗天和尚頌 靈照 
遍周沙界聖伽藍，觸處文殊共話談。若有門上覓消息，誰能敢道翠山嵒。（均見《祖堂集》卷十一。）。
麗天和尚 
。
無著對文殊話頌 麗天和尚 
清涼感現聖伽藍，親對文殊接話談。言下不通好消息，迴頭祇見翠山嵒。（同前。）。
入古寺作（題擬） 措多 
此寺何年造，問僧僧不知。繫馬枯松下，拂塵讀古碑。（《祖堂集》卷十一。）（按：《祖堂集》引靈照語云：「措多入古寺，問僧：『此寺名什摩？』其僧不知名額，措多遂作一詩曰〖詩略〗。」疑措多即措大，非人名。）。
游南雁蕩 錢弘儇 
十年曾作雁山期，今日來看似故知。好鳥隔林歌侑酒，飛花繞筆索題詩。雲霞眼底原無物，丘壑胸中似有奇。蘿月松風清似水，何妨游衍咏歸遲。（見周喟《南雁蕩山志》卷七引陳玭《嘉靖南雁山志》、鄭思恭《崇禎南雁山志》。此詩承張靖龍同志錄示。）。
始遷青溪望吳興故里 吳黨 
平生願嗣叔庠微，誰識飄零事已非。霅水遠從雲外隔，澄江獨向月中歸。煙橫野渡行舟穩，露下衡門步屐稀。潮夕不通音問杳，故鄉冷落釣魚磯。（光緒十年刊李詩纂《淳安縣志》卷十五，原署：「周吳黨。」）。
偈 一 德謙 
明招一拍和人希，此是真宗上妙機。石火瞥然何處去，朝生鳳子合應知。
偈 二 德謙 
驀刀叢裏逞全威，汝等應當（《五燈會元》作「諸人」）善護持。火裏鐵牛生犢子，臨歧誰解湊吾機。（見《景德傳燈錄》卷二十三、《五燈會元》卷八。）。
和翠巖和尚示後學偈 德謙 
入門通後土，正眼密呈珠。當機如電拂，方免病拪蘆。（《祖堂集》卷十，原署明照和尚，「照」應作「招」。）。
頌 德韶 
暫下高峰已顯揚，般若圓（《五燈會元》作「圜」）通遍十方。人天浩浩無差別，法界縱橫處處彰。（見《景德傳燈錄》卷二十五、《五燈會元》卷十。）。
偈 永安 
汝問西來意，且過遮（《五燈會元》作「這」）邊立。昨夜三更時，雨打虛空濕。電影豁（《五燈會元》作「忽」）然明，不似蚰蜒急。（見《景德傳燈錄》卷二十六、《五燈會元》卷十。）。
偈 契從 
烈士鋒前少人陪，雲雷擊鼓劍輪開。誰是大雄師子種，滿身鋒刃但出來。（《景德傳燈錄》卷二四、《五燈會元》卷八。）。
頌 瑜禪師 
決在臨鋒處，天然師子機。嚬呻出三界，非祖莫能知。（同前。）。
頌 保初 
未透徹，不須呈，十方世界廓然明。孤峰頂上通機照，不用看他北斗星。（同前。）。
贈華山陳希夷 范贊時 
□□□□□□□，□□□□□□□。曾逢毛女話何事，應見巨靈開此山。濃睡過春花滿地，靜林中夜月當關。紛紛詔下忽東去，空使蒲輪倦往還。（《過庭錄》。）（按：《過庭錄》云此詩爲「文正祖唐公」作，北宋時曾刻石，首聯缺。《宋詩紀事》卷五誤以作者姓名爲范唐公。）。
句 錢元瓘 
別淚已多紅蠟淚，離盃須滿綠荷盃。（《兩浙金石志》卷四和凝《大晉故天下兵馬都元帥守尚書令吳越國王諡文穆錢公神道碑》引。）（〖1〗《錢公神道碑》：「天福六年，王以弟兄歸任，絲竹張筵，因抒嘉篇，久吟警句。〖詩略〗詩罷酒闌，情傷疾作。」）。
舟中 延壽 
一水浮千棹，悠悠來去人。纜開湘浦岸，帆落楚江濱。風色東西變，潮痕旦暮新。只茲澄漢色，幾度化爲塵。
野游 延壽 
獨步出衡茅，寒雲著地交。燒平多敗穴，葉落見危巢。（見南宋錢唐陳起《增廣聖宋高僧詩選後集》卷中，《南宋羣賢小集》第二十五冊，嘉慶六年石門顧氏讀畫齋刊本。）。
金鷄峯 延壽 
松蘿高鎮夏長寒，透出羣峯畫恐難。造化功成彰五德，洞天雲散露花冠。
蛾眉峯 延壽 
盤空勢險露巖根，深洞聲寒落石泉。好是雨餘江上見，水雲僧出認西天。
積翠峯 延壽 
翠壓羣峯地形直，落日猿聲在空碧。天風吹散斷崖雲，古松長露三秋色。。
凌雲峯 延壽 
煙蘿高巘勢凌雲，影瀉斜陽出海門。曾與支公探隱去，夜寒雷雨上方聞。
白馬峯 延壽 
湖外層峰瀉危樓，天際陰陰長寒木。南北行人望莫窮，秋雲一片橫幽谷。（見南宋張淏《寶慶續會稽志》卷四「姜山」條。《乾隆紹興府志》卷四、《光緒餘姚縣志》卷二亦載此五首詩，字句頗有異同。）。
永明山居詩（六十九首） 一 延壽 
此事從來已絕疑，安然樂道合希夷。依山偶得還源旨，拂石閑題出格詩。水待凍開成細溜，薪從霜後拾枯枝。因茲永斷攀緣意，誓與青松作老期。
永明山居詩（六十九首） 二 延壽 
古樹交盤簇徑深，闃無人到爲難尋。祇知算計千般事，誰解消停一點心。凍鎖瀑聲中夜斷，雲吞嶽影半天沈。寒燈欲絕禪初起，透牖疎風觸短襟。
永明山居詩（六十九首） 三 延壽 
祇圖閑適樂簞瓢，莫訝煙霞道路遙。龍穴定知潛碧海，鵬程終是望丹霄。撥雲巖下來（《古今禪藻集》作「求」）泉脉，嚼草坡邊辨藥苗。門鎖薜蘿無客至，庵前時有白雲朝。（按：《古今禪藻集》卷十一收以上二首。）。
永明山居詩（六十九首） 四 延壽 
貪生養命事皆同，獨坐閑居意頗慵。入夏驅馳巢樹鵲，經春勞役探花蜂。石爐香盡寒灰薄，鐵磬聲微古綉濃。寂寂虛懷無一念，任從蒼蘚沒行踪。
永明山居詩（六十九首） 五 延壽 
心地須教合死灰，藏機泯迹絕梯媒。芳蘭祇爲因香折，良木多從被直摧。寒逼花枝紅未吐，日融水面綠全開。支頤獨坐經窗下，一片雲閒入戶來。
永明山居詩（六十九首） 六 延壽 
達來何處更追尋，放曠誰論古與今。風帶泉聲流谷口，雲和山影落潭心。資身自有衣中寶，濟世誰藏室內金。策杖偶來林下坐，鳥聲相和唱圓音。
永明山居詩（六十九首） 七 延壽 
事多興廢莫持論，唯有禪宗理可尊。似訥始平分別路，如愚方塞是非門。刳腸祇爲生靈智，剖舌多因強語言。爭似息機高臥客，年來年去道長存。
永明山居詩（六十九首） 八 延壽 
碧嶠經年常寂寂，更無閒事可相於。超倫每效高僧行，得力難忘古佛書。落葉亂渠凭水蕩，浮雲翳月倩風除。方知懶與真空合，一衲閑披憇舊廬。
永明山居詩（六十九首） 九 延壽 
幽齋獨坐絕參詳，兀爾何如驟世忙。拯濟終憑宏願力，安閒須得守愚方。柴門半掩花空落，苔徑虛踪草自荒。最好靜中無一事，翛然唯得道芽長。
永明山居詩（六十九首） 十 延壽 
曠然不被興亡墜，豁爾難教寵辱驚。鼓角城遙無伺候，輪蹄路絕免逢迎。暖眠紙帳茅堂密，穩坐蒲團石面平。祇有此途爲上策。更無餘事可關情。
永明山居詩（六十九首） 十一 延壽 
觸目堪嗟失路人，坦然王道却迷津。井藤梗上存餘命，石火光中保幻身。任老豈知頭頂白，忘緣誰覺世間春？容顏枯槁元非病。亭沼消疏不是貧。
永明山居詩（六十九首） 十二 延壽 
言行相應宜此地，空談大隱也無端。昇沈歧路非他得，生熟根機且自看。瞋火微煙還漸息，貪泉餘潤亦消乾。平生正直須甘取，虛幻門中莫自瞞。
永明山居詩（六十九首） 十三 延壽 
怡和心境了然同，大道無私處處通。舉世豈懷身後慮，誰人暫省事前空。門開巖石千山月，簾捲溪樓一檻風。羸體健來知藥力，緣心寂後覺神功。
永明山居詩（六十九首） 十四 延壽 
進退應須與智論，浮萍自在爲無根。掃門何太拋途轍，解珮猶能棄渥恩。草徑旋封迷舊迹，苔階亂織露新痕。不唯此景供游賞。無限煙蘿盡一吞。
永明山居詩（六十九首） 十五 延壽 
塵網休重織是非，冥心何不合玄微。莊周夢裏多迷旨，惠子漁中少見機。拶路古松和凍折，盤空枯葉帶霜飛。一言可達知音者，還得從吾此路歸。
永明山居詩（六十九首） 十六 延壽 
抱朴澄神蘊道光，石爐閒爇六時香。曳空橫野雲和靜，逗石穿崖水自忙。晚圃雨來葵葉嫩，晴坡燒後蕨苗長。一心包盡乾坤內，莫把閒文更度量。
永明山居詩（六十九首） 十七 延壽 
松蘿閑鎖一身孤，履道安禪是密謨。借問野雲誰斷續，思量春草自榮枯。多見異獸心堪伏，來慣幽禽不用呼。萬物盡從成熟得，莫教容易喪工夫。
永明山居詩（六十九首） 十八 延壽 
平生初志已酬之，懷抱怡然寂有歸。古帙懶開緣得意，幽房長閉爲忘機。數行鳥陣連雲沒，一帶泉聲隔嶺微。道合古今渾總是，何須更慮昔年非。
永明山居詩（六十九首） 十九 延壽 
青山一坐萬緣休，努力應須與古儔。散誕襟懷因絕趣，消疎活計爲無求。花明小砌和春月，松暗前軒帶雨秋。景像自開還自合，怡然何必更忘憂。
永明山居詩（六十九首） 二十 延壽 
自甘疎拙懶經營，大道從來戒滿盈。但起貪心迷有限，誰能觸目悟無生。雲融遠景危峰小，風戛寒溪野艇橫。禪後不妨敷六義。祇圖歌出野人情。
永明山居詩（六十九首） 二十一 延壽 
忙處須閑淡處濃，世情疎後道情通。了然得旨青冥外，兀爾虛心罔象中。泉細石根飛不盡，雲濛山脚出無窮。樵夫釣客雖閑散，未必真棲與我同。
永明山居詩（六十九首） 二十二 延壽 
且停多事莫矜夸，寂寞門中有道華。隈嶺靜同猿窟宅，栽松閑共鶴生涯。榮來只愛添餘錄祿，春過誰能悟落花。唯有臥雲塵外客，無思無慮老煙霞。
永明山居詩（六十九首） 二十三 延壽 
沈沈竹院鎖輕煙，淡淡霞光欲曙天，遇境偶吟情自逸，逢人話道意無偏。古松交處眠青帳，細草濃時坐碧氈。祇此逍遙何所得，蔬食寒寢度年年。
永明山居詩（六十九首） 二十四 延壽 
危嶺如登百尺樓，千般異景望中收。浮生但向忙時過，萬事須從靜處休。道直豈教容鬼怪，理平唯只使魔愁。空門莫說無知己，滿目松蘿是我儔。
永明山居詩（六十九首） 二十五 延壽 
巨浸層巒本自平，只緣人世強分明。五侯門外悲歡意，長樂坡頭去住情。學道不如忘有念，修身爭是了無生。三祗功業猶難及，誰信塵勞直下明。
永明山居詩（六十九首） 二十六 延壽 
霧鎖煙霾宴寂堂，含虛凝綠水雲鄉。搜玄偈裏真風遠，招隱詩中野思長。真柏最宜堆厚雪。危花終怯下輕霜。滔滔一點無依處，舉足方知盡道場。
永明山居詩（六十九首） 二十七 延壽 
投足煙巒養病軀，馳求終是用工夫。千般有作皆從智，萬種無依自合愚。意地已拋塵事業，心田唯種稻根株。非時免見干人世，野食山袍自有謨。
永明山居詩（六十九首） 二十八 延壽 
急景韶顏不可追，豈堪迴首暫思之。浮雲已斷平生望，高節須存往日期。庭樹任猿偷熟果，崖松停鶴惜高枝。
永明山居詩（六十九首） 二十九 延壽 
幽棲豈可事徒然，晝諷《蓮經》夜坐禪。吟裏有聲皆實相，定中無境不虛玄。直教似月臨千界，還遣如空度萬緣。從此必知宏此志，免教虛擲愧前賢。
永明山居詩（六十九首） 三十 延壽 
何如深谷一遺人，宴坐經行不累身。廢宅可嗟頻換主，凋叢愁見幾回春。尖尖石笑煙籠碧，點點苔錢雨洗新。堪笑古人非我意，居山多是避強秦。
永明山居詩（六十九首） 三十一 延壽 
有山有水更何憂，知足能令萬事休。大道不從心外得，浮榮須向世間求。冲開煙縷飛黃鳥，點破潭心漾白鷗。好景盡歸余掌握，豈勞艱險訪瀛洲。
永明山居詩（六十九首） 三十二 延壽 
萬事從來祇自招，安危由己路非遙。笙歌韻裏花先落，松檜枝間雲未消。數下磬聲孤月夜，一爐香翥白雲朝。誰人會我高棲意，門掩空庭思寂寥。
永明山居詩（六十九首） 三十三 延壽 
萬象從來一徑通，但緣分別便西東。遺簪祇爲情難盡，泣路方知意無窮。偃仰不拋青嶂裏，往來多在白雲中。平生分野應難比，澗飲林棲得古風。
永明山居詩（六十九首） 三十四 延壽  泰山
遁逸從來格自高，莫將泰山比秋毫。冷煙寒月真吾侶，瘦竹蒼松是我曹。霜樹葉疎幽徑出，雲泉聲急曉風高。唯當話道閑吟外，時得功夫補毳袍。
永明山居詩（六十九首） 三十五 延壽 
任運騰騰無所依，閑游長坐性怡怡。疎林不遣閑人到，密意多應夜月知。驟雨過時苔路滑，撥雲行處石橋危。塵沙劫盡清風在，何假虛名上古碑。
永明山居詩（六十九首） 三十六 延壽 
抱拙藏鋒過暮年，高名何必指前賢。祇於心上標空界，誰說壺中別有天。鬱密遠林停宿霧，蕭騷疎竹掃寒煙。從茲不更移瓶錫，身外無餘意了然。
永明山居詩（六十九首） 三十七 延壽 
息業怡神道最孤，藏名匿跡合良圖。冥心難使龍神見，出語須教海岳枯。雲駐庵前疑有意，鳥鳴庭際似相呼。資持隨分安排了，最急應須與道俱。
永明山居詩（六十九首） 三十八 延壽 
松陰疎冷罩寒門，靜見吾宗已絕倫。驅得萬途歸理窟，更無一事出心源。煙雲忽閉岩前洞，鷄犬時聞林下村。放曠本來無別意，免教停海起波痕。
永明山居詩（六十九首） 三十九 延壽 
景虛情淡兩何依，抱一冥真絕萬機。松韻餘風涼竹戶，柏搖殘露濕禪衣。巖燈霧逼寒光小，石像塵昏古畫微。得趣了然無所慮。任緣終日送斜暉。
永明山居詩（六十九首） 四十 延壽 
遁迹無圖匿姓名，萬重山後葺茅亭。隨情因事搜新偈，探妙窮微閱古經。與道交時心絕念。從緣感處物通靈。應須長遠存高節。屹屹喬松老更青。
永明山居詩（六十九首） 四十一 延壽 
閑思塵世大悠哉，進趣門中盡可該。拋却工夫平世路，枉勞心力構仙臺。隘空雲水千重合，匝野煙霞一徑開。幸有圓成平坦處，辛勤誰解望山來。
永明山居詩（六十九首） 四十二 延壽 
千途盡向空源出，萬景終歸一路通。忽爾有心成大患，坦然無事却全功。春開小岫調新綠，水漾漂霞蘸晚紅。莫道境緣能幻惑，達來何處不消融。
永明山居詩（六十九首） 四十三 延壽 
身心閑後思怡然，緬想難忘契道言。千種却教歸淡薄，萬般須是到根源。疎疎雨趁歸巢鳥，密密煙藏抱子猿。禪罷吟來無一事，遠山驅景入茅軒。
永明山居詩（六十九首） 四十四 延壽 
萬境閑來情淡淡，羣囂息後思微微。當時白業無門入，今日玄關有路歸。熟果不搖翻自落，生禽誰喚却驚飛。到頭何用空忙得，任運應須待對機。
永明山居詩（六十九首） 四十五 延壽 
擕筇閑步望山行，竟日逍遙任野情。上嶺梯登危石側，渡溪橋踏古槎橫。綠羅水皺巖根急，紅錦霞舒海面明。一軸咏懷高尚意，援毫因事偶吟成。
永明山居詩（六十九首） 四十六 延壽 
負氣爭權事可悲，金貂綉轂盡何之。唯聞野棘盤荒冢，祇見空陵疊壞碑，燈暗竹堂行道夜，煙昏石窟坐禪時，怡然自得真棲處，何用經營別路歧。
永明山居詩（六十九首） 四十七 延壽 
豪貴從他縱勝游，多歡終是復多愁。茅茨舍宇偏安穩，糞掃衣裳最自由。數片雲飛書案上，一條泉路臥床頭。分明自有安身處，爭奈人間不肯休。
永明山居詩（六十九首） 四十八 延壽 
高才宏略氣凌雲，世上浮名夢裏身。蘇氏謾稱降六國，韓公休說捲三秦。當朝雖立千年事，古廟唯存一聚塵。畢竟思量渾大錯，何如林下養天真。
永明山居詩（六十九首） 四十九 延壽 
高懷怡淡景相和，才到塵途事便多。碧嶂好期長定計，朱門唯見暫時過。雄雄負氣爭權路，岌岌新墳占野坡。成敗分明剛不悟，未知凡俗意如何。
永明山居詩（六十九首） 五十 延壽 
得理元來行自成，萬般情斷一心冥。樵人不到緣山僻，游客難逢爲嶽靈。食蘖苦心何日就，看花醉眼幾時醒。索然身外無餘物，雲滿前山水滿瓶。
永明山居詩（六十九首） 五十一 延壽 
名利梯媒事已忘，唯憑拙直定行藏。探玄休煉長生藥，助道時抄歇食方。溪汲古痕山雨漲，樹摧殘枿野風狂。一言欲寄休迴首。塵路如今事正忙。
永明山居詩（六十九首） 五十二 延壽 
豈是疎慵僻愛山，且圖餘事不相關。休誇鳳詔千年貴，難敵禪扉半日閒。透水戲魚隨浪沒，投巢孤鶴帶雲還。自然得到無心地，寂寂虛堂一景閒。
永明山居詩（六十九首） 五十三 延壽 
林下安身別有方，營營何太路歧忙。侯門夢過光陰促，禪室玄棲氣味長。引水灌花春日媚，移林夾道暑天涼。銜恩略報元功處，一炷晨風散後香。
永明山居詩（六十九首） 五十四 延壽 
萬般惟道最堪依，一瞬榮枯萬古悲。強笑低顏何忽忽，忘機絕慮自怡怡。潛龍終要投深浦，巢鳥應須占健枝。名利門中難立足，隱藏雲水更何之。
永明山居詩（六十九首） 五十五 延壽 
退迹何人繼昔賢，凡途終是事謀先。只知兢逐浮雲富，誰解驚嗟逝水年。寒影半疎霜後樹，秋聲萬點雨中禪。千般不更經營得，一榻無餘任自然。
永明山居詩（六十九首） 五十六 延壽 
野景陶情皆得意，凡夫舉目盡堪愁。秦川幾度埋番骨，棘路還曾聳玉樓。幻體不知波上沫，狂心須認鏡中頭。浮生役役貪榮者，求到真空卒未休。
永明山居詩（六十九首） 五十七 延壽 
一生占斷白雲鄉，適意孤高志自強。報曉音聲棲鳥語，漏春消息早梅香。吟經徐傍芙蕖岸，得偈閑書薜荔墻。大道最親無達者，苦擕瓶錫叩禪堂。
永明山居詩（六十九首） 五十八 延壽 
養性攄情不記年，免尋雲水更參禪。有心用處還應錯，無意看時却宛然。析法尚嫌灰斷果，燒丹堪愍地行仙。欲知此理誰人會，水自朝東月自圓。
永明山居詩（六十九首） 五十九 延壽 
世途從此免相關，萬慮潛消野思閑。庵樹逼春花自吐，巖巢欲暮鳥空還。門前霧閉疑無路，檻外雲開忽有山。宴坐石巖樵徑絕，姓名應不到人間。
永明山居詩（六十九首） 六十 延壽 
獨行獨坐任天然，幽隱難逢世網牽。一志直教齊大道，萬般總是涉因緣。水磨澗石平如鏡，春引巖藤直似弦。虛幻已知休更續，蹄輪應不到山前。
永明山居詩（六十九首） 六十一 延壽 
散誕疎狂得自然，免教拘迫事相牽。潛龍不離滔滔水，孤鶴唯宜遠遠天。透室寒光松檻月，逼人凉氣石渠泉。非吾獨了西來意，竹祖桐孫盡入玄。
永明山居詩（六十九首） 六十二 延壽 
綠柳堤邊春色多，數樹重重裊翠蘿。紅白花枝爭鬬發，晴陰天氣半相和。中山謾醉千壺酒，易水徒悲一曲歌。塵世無憑唯道外，榮枯瞬息盡消磨。
永明山居詩（六十九首） 六十三 延壽 
清平大業行皆奢，豈獨堯時聽所加。豐儉由人天不遠，安危在智道非賒。關津防害反爲害，法令除邪却長邪。爭似無言敷密化，既能成國又成家。
永明山居詩（六十九首） 六十四 延壽 
焦翼枯鱗成底事，分明可驗莫愁哉。君恩只可量功受，世利應須任運來。豈信敗從成處得，誰知榮是辱邊媒。但看越分誅求者，唯向身邊積禍胎。
永明山居詩（六十九首） 六十五 延壽 
棲真境界太玄鄉，靜見吾宗不可量。好句只凭詩斷送，閑緣唯遣道消亡。雨絲雲織輕條密，煙素風抽細縷長。竟日虛懷無一事，金瓶秋水石爐香。
永明山居詩（六十九首） 六十六 延壽 
得喪從來事甚均，任緣徒用苦勞神。野蔬隨分堪充口，石室依稀可庇身。碧海幾時無去棹，紅衢何日息征輪。若教求道如求利，舉世渾成無事人。
永明山居詩（六十九首） 六十七 延壽 
數朝興廢狂風過，千載榮枯掣電飛，早向權門思息意，莫於塵世自沈機。一條水引閑花出，萬里雲隨獨鶴歸。最要身安成大道，免教他後始知非。
永明山居詩（六十九首） 六十八 延壽 
幽棲帶郭半山峰，密意虛懷莫可同。事到定中消息靜，景於吟處煉磨空。玲瓏色淡松根月，敲磕聲清竹罅風。獨坐獨行誰會我，羣星朝北水朝東。
永明山居詩（六十九首） 六十九 延壽 
三度曾經游此地，從緣權順世間情。登山雖有謝安志，遁迹慚無慧遠名。翠疊寒枝松未老，影深幽徑竹新成。莫言去住關懷抱，雲本無心水自清。（見懺庵居士《高僧山居詩》，上海商務印書館民國二十三年綫裝鉛印本。）（〖1〗張靖龍云：永明即延壽。清釋際祥《淨慈寺志》〖《武林掌故叢編》第十三集〗卷十九附著述目中有「《永明壽禪師山居詩》，吳越僧延壽撰」等語。卷十八明人李日華山居詩序中記載了永明山居詩的刻本來源，序後附錄佛國山人黃樹穀《集山居詩絕句》十首。旁小字注曰：「集永明壽禪師詩句。」其詞句與懺庵居士本全部相同。集句詩後附載和詩諸公云，高峰妙法嗣布衲雍公，嘗居南屏，賡和《永明山居詩》六十九首，楚石梵琦有《和永明山居詩》，梅雪有《和永明山居詩》。古春云：「永明壽禪師有詩六十九首，慶壽獨庵從和之。」按元代天目山大覺正等寺布衲祖雍的和作，今存其一，見《西天目祖山志》卷五，步延壽山居詩其二韻。又懺庵居士《高僧山居詩續編》載元代天台高僧無見先覩《和永明禪師〖山居詩〗韻》六十九首，步韻甚嚴。從永明山居詩的內容來看，也屬智覺延壽所作無疑。詳細考證參見拙作《延壽及其佚詩》，載《溫州師專學報》〖社會科學版〗一九八六年第三期。按：日本《續藏經》本宋釋文沖《慧日永明寺智覺禪師自行錄》末附延壽著作總目，有《山居詩》一卷，當即指以上所錄諸詩。此書所錄延壽所作詩尚有《詩讚》一卷、《物外集》十卷五百首、《吳越唱和詩》一卷、《光明會瑞應詩》一卷、《供養石橋羅漢一十會祥瑞詩》一卷、《雜歌》一卷、《布金歌》一卷、《定慧相資歌》一卷。）。
偈 一 延壽 
孤猿叫落中巖月，野客吟殘半夜燈。此境此時誰得意？白雲深處坐禪僧。（《五燈會元》卷十。）（按：張靖龍云：見清嚴行恂《康熙雪竇寺志》卷三「中峯庵」條，題作《夜坐詩》。）。
偈 二 延壽 
欲識永明旨，門前一湖水。日照光明生，風來波浪起。（見《景德傳燈錄》卷二十六、《五燈會元》卷十。）。
定慧相資歌 延壽 
祖教宗中有二門，十度萬行稱爲尊。初名止觀助新學，後成定慧菩提根。唯一法，似雙分，法性寂然體真止，寂而常照妙根存。定爲父，慧爲母，能孕千聖之門戶。增長根力養聖胎，念念出生成佛祖。定爲將，慧爲相，能弼心王成無上。永作羣生證道門，即是古佛菩提樣。定如月，光爍外道邪星滅。能挑智炬轉分明，滋潤道芽除愛結。慧如日，照破無明之暗室。能令邪見愚夫禪，盡成般若波羅蜜。少時默，殺那靜，漸漸增修成正定。諸聖較量功不多，終見靈臺之妙性。瞥聞法，纔歷耳，能熏識藏覺種起。一念回光正智開，須臾成佛法如是。禪定力，不思義，變凡爲聖殺那時。無邊生死根由斷，積劫塵勞巢穴墮。湛心水，淨意珠，光吞萬象爍千途。抉開己眼無瑕翳，三界元無一法拘。覺觀賊，應時剋，攀緣病，倐然淨。蕩念垢兮洗惑塵，顯法身兮堅慧命。如斷山，若停海，天翻地覆終無改。瑩似琉璃含寶月，倐然無寄而無待。般若慧，莫能量，自然隨處現心光。萬行門中爲導首，一切時中稱法王。竭苦海，碎邪山，妄雲卷盡片時間。貧女室中金頓現，壯士額上珠潛還。斬癡網，截慾流，大雄威猛更無儔。能令鐵床銅柱冷，頓使魔怨業果休。和諍訟，成孝義，普現羣生超佛智。邊邪惡慧盡朝宗，螻蟻鯤鵬齊受記。偏修定，純陽爛物刳正命。若將正慧照禪那，自然萬法明如鏡。偏修慧，純陽枯物成迂滯。須憑妙定助觀門，如月分明除霧翳。勸等學，無偏修，從來一體無二頭。似禽兩翼飛空界，如車二輪乘白牛。即向梵途登覺岸，便於業海泛慈舟。或事定，制之一處無不竟；或理定，唯當直下觀心性；或事觀，明諸法相生籌算；或理觀，頓了無一無那畔。定即慧，非一非二非心計；慧即定，不同不別絕觀聽；或雙運，即寂而照通真訓；或俱泯，非定非慧超常準。一塵入定衆塵起，般若門中成法爾。童子身中三昧時，老人身分談真軌。能觀一境萬境同，近塵遠剎無不通。真如路上論生死，無明海裏演圓宗。眼根能作鼻佛事，色塵入定香塵起。心境常同見自差，誰言不信波元水。非寂非照絕言思，而寂而照功無比。權實雙行闡正途，體用更資含妙旨。勸諸子，勿虛棄，光陰如箭如流水。散亂全因缺定門，愚盲祇爲虧真智。真實言，虛入耳，千經萬論同標記。定慧全功不暫忘，一念頓歸真覺地。定須習，慧須聞，勿使靈臺一點昏。合抱之樹生毫末，積漸之功成寶尊。獼猴學定生天界，女子纔思入道門。自利利他因果備，若除定慧莫能論。（《大正新刊大藏經》第四十八冊延壽《永明智覺禪師唯心訣》附收。）。
遊上雪竇詩 延壽 
下雪竇遊上雪竇，過雲峰後望雲峰。如趨仙府經三島，似入天門徹九重。無日不飛丹頂鶴，有時忽起隱潭龍。祇因奉詔西歸去，此境何由得再逢。
同于秘丞賦瀑泉詩 延壽 
大禹不知鑿，來源亦自成。包應憐衆白，聲合讓孤清。遠勢曾吞海，飛流欲噴鯨。靈槎如可泛，天際問歸程。（二首均錄自光緒三十四年刊張美翊纂《奉化縣志》卷四。前首又見《古今圖書集成·山川典》卷一一○。）（按：二詩原署「周僧智覺」。同書卷三三《方外傳》云：「周知覺，名延壽，錢塘王氏子。周廣順二年住雪竇，吳越錢氏崇信之。著宗鏡錄一百卷。」原注：「康乾志」。）。
武肅王有旨石橋設齋會進一詩 一 延壽 
南有天台事可尊，孕靈含秀獨超羣。重重曲澗侵危石，步步層巖踏碎雲。金雀每從雲裏現，異香多向夜深聞。當知此界非凡界，一道幽奇各自分。。
武肅王有旨石橋設齋會進一詩 二 延壽 
仙源佛窟有天台，今古嘉名遍九垓。石磴嵌空神匠出，瀑泉雄壯雨聲來。景強偏感高僧住，地勝能令遠思開。一等翹誠依此處，自然靈貺作梯媒。
武肅王有旨石橋設齋會進一詩 三 延壽 
智泉福海莫能逾，親自王恩運睿謨。感現盡冥心境界，資持全固道根株。石梁低翥紅鸚鵡，煙嶺高翔碧鷓鴣。勝妙重復惟禱祝，永資軍庶息災虞。
武肅王有旨石橋設齋會進一詩 四 延壽 
凌晨迎請倍精誠，親散鮮花異處清。羅漢攀枝呈梵相，巖僧倚樹現真形。神幡雙出紅霞動，寶塔全開白氣生。都爲王心標意切，滿空盈月瑞分明。
武肅王有旨石橋設齋會進一詩 五 延壽 
幡花寶蓋滿清川，祈禱迎來聖半千。莫道聖緣無影響，須知嘉會有因緣。空中長似聞天樂，巖畔嘗疑有地仙。何必更尋兜率去，重復靈應事昭然。
武肅王有旨石橋設齋會進一詩 六 延壽 
登雲步嶺涉煙程，好景隨心次第生。聖者已符祥瑞事，地靈全副禱祈情。洞深重疊拖雲濕，灘淺潺湲漱水清。願滿事圓歸去路，便風相送片帆輕。（見《四庫全書珍本初集》本宋林表民《天台前集別編》。（按：《全唐詩》卷八五一收六詩，僅云爲「吳越僧」作。今確定爲吳越釋延壽作。）。
句 一 延壽 
言前體道乾坤窄，筆下搜吟海嶽枯。
句 二 延壽 
繞繡屏飛花外蝶，隔金籠語柳中鶯。
句 三 延壽 
春雨閉花徑，晚雲生石樓。
句 四 延壽 
草濃春徑狹，樹密晚窗陰。（均見明刻本《吟窗雜錄》卷三十二《古今詩僧》。）（按：延壽卒於開寶八年，時吳越雖已奉宋爲正朔，用其年號，而仍維持獨立。吳越納土，爲延壽卒後三年之事。諸書或以延壽爲宋人，實未諦。）。
題清樂亭 錢師悅 
林亭虛敞依金地，終待休宦此結廬。因共支公話空理，人中清樂更無如。（見復旦大學圖書館藏舊抄本《至元嘉禾志》卷三十二。）。
保安寺 江景防 
擾擾塵埃白日忙，偶然來謁贊公房。行登峻嶺躋攀倦，坐俯清泉笑傲涼。林靜鳥聲酧客語，風來花氣逐人香。此時已覺凡塵斷，分得高僧興味長。（見《宋詩紀事補遺》卷二引《開化縣志》。）。
詩寄贈四明寶雲通法師（二首） 一 錢俶 
海角復天涯，形分道不賒。燈清讀圜覺，香煖頂袈裟。戒比珠無類（疑當作「纇」），心猶鏡斷瑕。平生賴慈眼，南望一咨嗟。
詩寄贈四明寶雲通法師（二首） 二 錢俶 
相望幾千里，曠然違道情。自茲成乍別，疑是隔浮生。得旨探玄寂，無心競利名。苑齋正秋夜，誰伴誦經聲。（見《大正新脩大藏經》第四六冊南宋釋宗曉編《寶雲振祖集》。）（按：此詩題下署「吳越國王錢俶」，末附嘉泰壬戌宗曉跋，敘得詩始末，文長不具錄。通法師卒於宋太宗端拱改元之年，年六十三。俶作此詩時已降宋否，尚難考詳。）。
寄題明月禪院（之二） 贊寧 
積翠湖心迤邐長，洞臺蕭寺兩交光。鳥行黑點波濤白，楓葉紅蓮橘柚黃。人我絕時偎樹石，是非來處接帆檣。如何遂得追遊性，擺却營營不急忙。（見范成大纂《吳郡志》卷三十三。）（按：《吳郡志》錄贊寧詩二首，題作《寄題水月禪院》。然同卷云：水月禪院，「天祐四年，刺史曹珪以『明月』名之，皇朝祥符間詔易今名。」院名「水月」，在贊寧死後，克據舊名改題。其一已收入《全唐詩補逸》卷十八。）。
悟空塔 贊寧 
浮圖蕭瑟入虛空，一聚全身罔像中。傳馬祖心開佛印，識龍潛主示神通。毫光委墜江樓月，道氣馨香海岸風。此地化緣才始盡，更於何處動魔宮？（《海昌勝蹟志》卷一。此首承陶敏先生錄示。）。
夜吟 贊寧 
獨坐閑吟野思清，秋庭蕭索暮煙輕。孤燈欲灺月未上，萬籟寂然蛩一聲。
秋日寄人 贊寧 
白鳥行從山嘴沒，青鷗羣向水湄分。松齋獨坐誰爲侶？數片斜飛檻外雲。（以上二詩爲張靖龍同志提供，云見南宋陳起《增廣聖宋高僧詩選後集》卷上。）。
錢唐潮信詩 贊寧  西湖
午未未未申，申（《西湖遊覽志》作「寅」）卯卯辰辰，巳巳巳午午，朔望一般輪。（見元陶宗儀《南村輟耕錄》卷十二。）（按：明田汝成《西湖遊覽志》卷二四收此爲「杭人」詩。）。
句 一 贊寧 
要路花爭發，閒門草易荒。（見宋吳子良《荆溪林下偶談》卷二。）。
句 二 贊寧 
山黛淺深春氣力，浪花開合水工夫。
句 三 贊寧 
草濃春徑狹，樹密晚窗陰。（均見《錦繡萬花谷後集》卷三《春門》。）（按：「草濃」二句，《吟窗雜錄》作延壽詩。未詳孰是，今互收。）。
句 四 贊寧 
何用密防奸。（《江湖小集》卷五紹嵩《江浙紀行集句詩》引。）。
句 五 贊寧 
與閑爲活計。（同前。）。
答慧文 一 曉榮 
般若大神珠，分形萬萬億。塵塵彰妙體，剎剎靜毗盧。
答慧文 二 曉榮 
一念周沙界，日用萬般通。湛然常寂滅，常展自家風。（《五燈會元》卷十。）。
頌 遇臻 
秋庭肅肅風颾颾，寒星列空蟾魄高。搘頤靜坐神不勞，鳥窠無端吹布毛。（同前。）。
本先 
。
非風幡動仁者心動頌 本先 
非風幡動唯心動，自古相傳直至今。今後水雲人欲曉，祖師直是好知音。
見色便見心頌 本先 
若是見色便見心，人來問著方難答。更求道理說多般，孤負平生三事衲。
明自己頌 本先 
曠大劫來祇如是，如是同天亦同地。同地同天作麽形，作麽形兮無不是。（同前。）（按：以上三頌皆爲參德韶後作，德韶卒于吳越納土前，故收入。）。
聞墮薪有省偈 洪壽 
撲落非他物，縱橫不是塵。山河及大地，全露法王身。（同前。）（按：此偈爲與德韶「普請次」作。）。
春日登大悲閣二首（一字至七字） 錢惟治 
。
春日登大悲閣二首（一字至七字） 一 錢惟治 
閣，閣。雕鏤，彩錯。簇明霞，攅麗萼。玉女窺牖，飛仙捧鐸。沉煙燠寶香，媚水涵珠箔。千山蓊鬱晴霽，萬井喧填曉郭。登臨徙倚傍瓊欄，滿目春光煦寥廓。
春日登大悲閣二首（一字至七字） 二 錢惟治 
閣，閣。般斤，郢作。木從繩，工必度。華飾藻繪，密施榱桷。明蟾代寶燈，瑞靄爲珍箔。欄危似倚高空，梯迥疑穿碧落。有時閑上瞰人寰，自謂禽中騰一鶚。
春日登大悲閣（四言回文） 錢惟治 
春城滿望，曉閣閑登。塵銷霽景，定出真僧。人懷遠思，檻憑危層。因圓果證，勝境斯興。（均見明梁橋《冰川詩式》卷二。）。
山居詩 黃夷簡 
宿雨一番蔬甲嫩，春山幾焙茗旗香。（見《玉壺清話》卷一。）。
錢昱 
。
昇山靈巖寺（題擬） 錢昱 
松杉滿寺廊，欄杆倚高岡。郡郭曉雲漠，禪齋春草長。澗青連竹色，山靜帶茶香。更有名僧在，茅菴住上方。（見《淳熙三山志》卷三八。）。
涵虛沼留題 錢昱 
景致逼神仙，心幽道亦[玄]（元）。僧閒來出世，松老不知年。放馬眠巖草，移盃酌澗泉。浮名如脫得，終老此雲邊。（見影印文淵閣《四庫全書》本《福建通志》卷七七。）。
留題巾山明慶塔院 錢昱 
數級崔嵬萬木中，最堪影勢似難同。欄杆（《赤城志》作「闌干」）夜壓江心月，鈴鐸秋搖嶽頂風。重疊畫簷遮世界，稀疎清磬徹虛空。有時問著禪僧路，笑指丹霄去不窮。（見《天台續集》卷下、《嘉定赤城志》卷十九。）。
送靈雲和尚頌（題擬） 師備 
三十年來祇如常，葉落幾迴（卷十九作「幾迴葉落」）放毫光。自（卷十九作「從」）此一去雲霄外，圓音體性應法王。（見《祖堂集》卷十、卷十九。）。
偈 一 師備 
三棒愚癡不思議，浩浩溶溶自打之。行來目前明明道，七顛八倒是汝機。
偈 二 師備 
用處妙理不換機，問來答得不思議。應現常聞明知友，人人自在得功稀。
偈 三 師備 
再覩道友話清源，人人問道無不全。法法恒然皆如是，四生九類體中圓。（均見《祖堂集》卷十。）。
頌 一 師備 
玄沙遊徑別，時人切須知。三冬陽氣盛，六月降霜時。有語非關舌，無言切要辭（《五燈會元》卷七作「詞」）。會我最後句，出世少人知。。
頌 二 師備 
奇哉一靈叟，那頓許吺吺（音兜）。風起引箜篌，迷子爭頭湊。設使緫不是，蝦蟆張大口。開口不開口，終是犯靈叟。欲識箇中意，南星真北斗。
頌 三 師備 
萬里神光頂後相，沒頂之時何處望。事己成，意已（《五燈會元》作「亦」）休，此箇從來（《五燈會元》作「來蹤」）觸處周。智者聊聞猛（《五燈會元》作「撩著便」）提取，莫待須臾失却頭。（均見《景德傳燈錄》卷二九。）。
頌 四 師備 
一二三四五，日輪正當午。可憐大丈夫，先天爲心祖。（《祖庭事苑》卷二。）。
偶覩春時花蘂繁發忽然發悟喜不自勝乃作一偈 志懃 
三十年來尋劍客，幾逢花發（《景德傳燈錄》作「落葉」）幾（《五燈會元》作「又」）抽枝。（《祖堂集》卷十作「葉落幾迴再抽枝」。）自從一見桃花後，直至如今更不疑。（見《祖堂集》卷十九、卷十、《景德傳燈錄》卷十一、《五燈會元》卷四。）。
偈 從範 
迢葉上名（《五燈會元》作「行」）衣，披來須捷機。纔分招的箭，密露不藏龜。（見《景德傳燈錄》卷十七、《五燈會元》卷七。）。
臨示寂聲鐘集衆說偈 普聞 
我逃世難來出家，宗師指示箇歇處。住山聚衆三十年，尋常不欲輕分付。今日分明說似君，我歛目時齊聽取。（見《五燈會元》卷六。）。
住山後作（題從《小草齋詩話》卷四） 義存 
光陰倏忽（《小草齋詩話》作「迅速」）暫須臾，浮世那（《小草齋詩話》作「何」）能得久居。出嶺年登（《祖庭事苑》卷四作「始年」）三十二，入閩（《祖庭事苑》作「如今」）蚤是四旬餘。他非不用頻頻檢（《祖庭事苑》、《小草齋詩話》作「舉」），已過還（《祖庭事苑》作「當」）須旋旋除。爲報滿朝（《小草齋詩話》作「報與滿朝」）朱紫道，閻王（《祖庭事苑》作「羅」）不怕佩金魚。（按：《語錄》原缺題。）。
游檉洋 義存 
青山無適莫，四畔無來路。安居不到處，出身終有餘。
因學人問事 義存 
佗事佗人斷，己事己自裁。
送澄沼 義存 
忽告歸鄉去，崎嶇枉涉途。雪嶺三秋外，澄沼一事無。
因讀寒山詩 義存 
可憐寒山子，多言復多語。
咏魚鼓二首 一 義存 
我暫作魚鼓，懸頭爲衆苦。師僧喫茶飯，拈槌打我肚。身雖披鱗甲，心中一物無。鸕鷀橫溪望，我誓不入湖。
咏魚鼓二首 二 義存 
可憐魚鼓子，天生從地養。粥飯不能{歹肖}，空肚作聲響。時時驚僧睡，懶者煩惱長。住持鬧喧喧，不如打游漾。
放牛 義存 
早朝放牛承露草，直至日晝干飽好。牛飽更無思食念，牛兒無事唱牛歌。。
勸人 一 義存 
莫道肯去易，肯去也大難。虛空滿天下，迷人坐不安。
勸人 二 義存 
若切老婆心，勸君莫掠虛。忽遇明眼人，相逢笑殺渠。
勸人 三 義存 
枯樹解藏龍，貪睡不聞鐘。一朝侵早起，忽覺是何龍。
勸人 四 義存 
低頭不見地，仰面不見天。欲知白牛處（《林間錄》作「欲識金剛體」），但看髑髏前。（《林間錄》卷上云此篇爲見亡僧後作。）。
勸人 五 義存 
達摩來路遠，汝莫辜負佗。子細審思觀，忽然悟去好。
勸人 六 義存 
人人盡有乾坤眼，莫隨妄境顛倒窺。恒沙國土總吞盡，吞盡不我何旨旨。
勸人 七 義存 
枯木藏龍，雷動必驚。驚者是少，不驚者多。
勸人 八 義存 
絕頂白似雪，衆水一源深。道場平如掌，我宗超佛心。
勸人 九 義存  长江
長江拋釣子，游魚帶絲絛。恩重鉤頭餌，輕欺上祖歌。
勸人 十 義存 
脚踏香積壠，頭枕馬鳴崎。身臥白雲裏，神光萬里秘。會我最後句，與汝同一枝。
勸人 十一 義存 
冬瓜長儱侗，葫蘆剔突圝。玲瓏滿天下，覽子黑漫漫。
勸人 十二 義存 
君不見（《祖堂集》卷七「不見」二字作「覓」）路邊華表柱，天下忙忙總一般。琵琶柦棙（《祖堂集》作「拗捩」）隨手轉，廣陵妙曲無人彈。若有人能解彈得，一彈彈盡天下曲。
勸人 十三 義存 
世中（《祖堂集》卷七作「間」）有一事，奉勸學者取。雖無半錢活，流傳歷劫富。
勸人 十四 義存 
登天不惜梯，遍地無行路。包盡乾坤處，禪子火急悟。（又見《祖堂集》卷七。）。
勸人 十五 義存 
寅朝不肯起，貪坐昏黃晡。魚被網[裹]（裏）（從《祖堂集》卷七改）却，脹（《祖堂集》作「張」）破獵師肚。
勸人 十六 義存 
滿天不見路，萬里迷也沒。
勸人 十七 義存 
磨磚不成鏡，虛空終有月。火急自提取，莫受多生屑。
勸人 十八 義存 
高拋不至天，低擲豈著地？日輪隱山去，回頭更覓鼻。
勸人 十九 義存 
我今勸汝道，汝休念文字。兼勸採樵人，努力莫相欺。
勸人 二十 義存 
多生不出家，萬劫受辛苦。今日捨恩愛，誓願莫回顧。
勸人 二十一 義存 
春霜滿天寒，覽子黑漫漫。白牛常在髑髏前，勸君審細看。
勸人 二十二 義存 
報汝等知乎，真性不在途。色身祇要閑，何用苦區區。
勸人 二十三 義存 
須知不從人處得，何勞晝夜苦求人。己珠迥然越三界，不是聖人非色塵。
勸人 二十四 義存 
天色晴明綠嶂分，萬里虛空絕點雲。可惜時人何不悟，肯者同游此法門。（此首又見《石倉歷代詩選》卷一一一。）。
勸人 二十五 義存 
萬里無寸草，迥迥絕烟霞。
辭曾氏 義存 
昔年曾許鬱多羅，直至如今未動梭。此日且隨雲水去，誰能待得鴨成鵝。
贈實師伯 義存 
善哉道者，頓息大機。堂堂密密，將何顯伊？千山絕頂，萬重綠衣。風雲抱合，我終不知。以此浮幻，隨處徉癡。嚴霜欲至，放髮齊眉。僧俗不辯，懷量任疑。曉我微功，雨勢雲飛。。
幽州未得授戒 義存 
一十出家未是時，二十出家正是時。今遇官壇緣未合，躘踵且作老沙彌。
自述 義存 
思量未到雪峰時，愛把浮生取次疑。及至法門非法法，到頭無我亦無師。（此首又見《石倉歷代詩選》卷一一一。）。
師親寫版牌云 一 義存 
妄身臨鏡照影，影與妄身不殊。若欲去影留身，不知身影常虛。身影從來不異，不得一有一無。若擬憎凡愛聖，生死海裏常浮。
師親寫版牌云 二 義存 
欲得不招無間業，莫謗如來正法輪。有物密救人，爭奈人不知。
題枯木菴（題擬） 義存 
菴前永日無狼子，磨下終年絕雀兒。（按：原題作：「師在枯木菴坐禪，於水磨坊前晒麥，乃親題云。」句後云：「山中至今並無狼虎，凡于磨坊前晒麥，亦無鳥雀，皆如師言。」）。
題僧堂前樑 義存 
今朝不保明朝，常作千載遮頭。（以上均見《卍續藏經》本《雪峰真覺禪師語錄》卷下。是書附北宋王隨、孫覺等人序。）。
偈 一 義存 
心鏡明，鑑無礙，廓然瑩徹周沙界。萬像森羅影現中，一性圓光非內外。（見《宋鏡錄》卷十。）。
偈 二 義存 
苦屈世間錯用心，低頭曲躬尋文章。妄情牽引何年了，辜負靈臺一點光。（見《祖堂集》卷七。）。
偈 三 義存 
𪫧憐徒懃子，時人笑作昏。神清如鏡像，迥然與物分。（同前卷六。）。
和雙峰偈 義存 
非但拋僧去，雲嶺不相關。虛空無隔礙，放曠任縱橫。神光迥物外，豈非秋月明。禪子出身處，雷罷不停聲。（同前卷七。）。
頌 暉和尚 
雪山養得一條虵，寄著南山意如何？不是尋常毒惡物，參玄須得會先陁。（見《祖堂集》卷七。）。
和暉和尚頌 光雲 
勸君嶮處好看虵，衝著臨時爭奈何。欲得安身覓負物，向南看北正先陁。（同前。）。
三種病人頌 道溥 
奇哉大師噁盲聾，善能方便唱真宗。爲報知音須帶會，莫將意句競來通。
示學偈 道溥 
瞎眼善解通，聾耳却獲功。一體歸無性，六處本來同。我今齊舉唱。方便示汝濃（疑應作「儂」）。相傳佛祖印，繼續老胡宗。（均見《祖堂集》卷十一。）。
偈頌六首 一 神晏 
直下猶難會，尋言轉更賒。擬（《景德傳燈錄》卷十八及《五燈會元》卷七作「若」）論佛與祖，特地隔天涯。（見《祖堂集》卷十。）。
偈頌六首 二 神晏 
有曲無絃索，宮商調不同。若人纔和得，拍拍盡爲龍。。
偈頌六首 三 神晏 
綵筆除裝色更濃，針挑瘡患理難同。維摩昔日稱何事，迷從西土却還東。
偈頌六首 四 神晏 
何事最堪依，巖中獨坐時。路險人難到，巒高鳥不飛。
偈頌六首 五 神晏 
白雲長滿洞，論劫未曾虧。不話曹溪旨，焉干道者機。
偈頌六首 六 神晏 
石室周圓慶已多，有人不到復如何？待封此樣呈諸友，開時祇好笑呵呵。
十八郎殿下送綵毬上於方丈頂掛便請偈 神晏 
衆綵裁成已，工多妙最殊。收歸方丈裏，長翫一明珠。
十八郎殿下又送偈上國師兼請和師乃答之 神晏 
建化開遮假立名，無名之說亦難停。其中薦得非關識，朗月當空不自明。北京秀長稱爲澤，南派傳宗祖諱能。黃卷暫詮呼作性，教外須參有別行。（以上八首均見《古尊宿語錄》卷三七《鼓山先興聖國師和尚法堂玄要廣集》。）。
題所居屋壁（題擬） 神晏 
白道從茲速改張，休來顯現作妖祥。定祛邪行歸真見，必得超凡入聖鄉。（見《五燈會元》卷七。）。
王十八郎 
。
上鼓山國師偈兼請師和之（題擬） 王十八郎 
無形無本亦無名，日用驅驅不暫停。對面向人多不識，縱橫自在轉分明。權時來寄君家宅，萬種千般是事能。認取當來真本性，一時拋棄事皆行。（同前。）。
見挑燈偈（題擬） 皎然 
一靈孤燈當門懸，擬欲挑來歷劫昏。山聲朴直人難見，此中會得處處全。
在靈峰時爲後生造偈（題擬） 皎然 
素面相呈猶不識，更添脂粉競鬪看。這裏若論玄與實，與吾如隔萬重山。（均見《祖堂集》卷十。）。
贈泉州宏則和尚（題擬） 王延彬 
莫怪我來偏禮足，蕭宮無個似吾師。（見鄭方坤《五代詩話》卷一、《全閩詩話》卷一引《閩書》。）。
上長慶和尚偈（題擬） 王延彬 
世人悟道非從耳，耳患雖加道亦分。靈鷲一機迦葉會，吾師傳得豈關聞。（《祖堂集》卷十。）。
寄圭峯寂公 翁承贊 
屈指閑思癸丑年，共師曾聽翠微泉。高梧疎冷月纔上，古屋荒涼人未眠。別後青雲雖寄跡，亂餘白髮欲垂肩。無端貧病蓮峯下，一半鄉心屬暮蟬。（影印本《詩淵》第一冊第七三六頁。）。
酬韋二十二行次見寄 翁承贊 
獨觸離腸雪滿襟，晚來惆悵兩難任。早知上馬同千里，且合携觴更一斟。曩眷已堅金石志，新詩重壯歲寒心。他時掛壁塵冠在，不爲閑人取次尋。（影印本《詩淵》第二冊第八七三頁。）。
文會詠箏柱子 翁承贊 
散木今何幸，良工不棄捐。力微慙一柱，林薄仰羣絃。且願聲相應，寧辭迹屢遷。知音如見賞，雅調爲君傳。（同前第一三○九頁。）。
題河陰崔少府素幛 翁承贊 
真玉不顯文，至人不逞迹。君見華堂幛，轉覺虛室白。曠然絕氛滓，潤色惟粉澤。皎若朗月昇，皓如繁霜積。清晨捲簾望，秋天橫半壁。晝景當戶闚，晴雲拂瑤席。非無丹青妙，點污吾所惜。世事巧亂真，我將世情隔。自持純素質，可悅神仙客。何必玩畫屏，留連假泉石。（同前第一三八九頁。）。
送人歸覲南海 翁承贊 
迢迢南越路，送子意難分。雁背三湘月，家遙五嶺雲。舶經秋海見，角向晚城聞。想個問安後，新詩獨不羣。（同前第六冊第四三八八頁。）。
送劉光載歸寧 翁承贊 
少年才子喜還家，滿袖新詩敵綺霞。襟袖涼生歸馬病，關河秋曉早鴻斜。趨庭雖未驚丹桂，問絹何妨賦《白華》。莫爲時危翻自滯，迴頭一步是星槎。（同前。）。
頌 嚴禪師 
山僧一衲衣，展似衆人見。雲水清理兩條（《五燈會元》作「兩條分」），莫教露針線。（《景德傳燈錄》卷十七、《五燈會元》卷七。）。
慧救 
。
曜日頌 慧救 
見物明明絕見塵，聞聲浩浩亦非因。宗師真示無聞見，未曉徒勞見月新。（《祖堂集》卷十一。）。
送靈雲和尚頌（題擬） 慧救 
諦當恒然直古今，未徹見聞實甚深。現現運轉三十載，春盡萎花未君心。（《祖堂集》卷十九。）。
深村 韓偓 
甘向深村固不材，猶勝摧折傍塵埃。清宵玩月唯紅葉，永日關門但綠苔。幽院菊荒同寂寞，野橋僧去獨裴回。隔籬逢叟遙相賀，佇看芳田膏雨來。（《四庫全書》本《韓內翰別集》。）（按：《全唐詩》卷六八二收此詩，末句缺四字，今重錄。）。
□明 韓偓 
迢迢恩義吹區分。（《斷腸詩集前集》卷五《秋日雜書二首》鄭元佐注引。）。
王審知 
。
與僧對句（題擬） 王審知 
鉤偷荳蔻花。（審知。）日動瓏葱（左加王）。（僧。見《吟窗雜錄》卷三十八。）。
題所居 黃子稜 
青山木笏尚初官，未老金魚是等閒。世上幾多名將相，門前誰有此溪山。市樓晚日紅高下，客艇春波綠往還。人過小橋頻指點，全家都在畫圖間。（見《嘉靖建陽縣志》卷七、周亮工《閩小紀》卷二）（按：《四庫全書》本《福建通志》卷七七題作《望考亭》。）。
示執坐禪者頌 省澄 
大道分明絕點塵，何須長坐始相親。遇緣儻解無非是，處憒那能有故新。散誕肯齊支遁侶，逍遙曷與慧休鄰。或遊泉石或闤闠，可謂煙霞物外人。（按：《閩詩錄丙集》卷十九錄此詩作：「大道分明絕點塵，何須枯坐始相親。杖藜日涉溪山趣，便是煙霞物外人。」）。
示坐禪方便頌 省澄 
四威儀內坐爲先，澄慮身心漸坦然。瞥爾有緣隨濁界，當須莫續是天年。脩持只話（《五燈會元》作「秪學」）從功路，至理寧論在那邊。一切時中常管帶，因緣相湊豁通玄。（以上二首均見《景德傳燈錄》卷二九、《五燈會元》卷八。）。
頌三首 一 省澄 
佛日沖天閑霧開，覺城東際象王迴。善財五衆承當得，鶖子雖逢似不來。
頌三首 二 省澄 
大士梁天請講開，始登蓮座躡梯迴。皇情未曉志公說，大士《金剛》已講來。
頌三首 三 省澄 
吳坂當年塔未開，宋雲葱嶺見師迴。手攜隻履分明箇，後代如何密薦來。（見《祖堂集》卷十三。）。
答國師 省澄 
仰山嚙鏃話，擬議都難會。指擬益後來，言損這邊在。（《祖堂集》卷十八。）。
長慶和尚讚 省澄 
緇黃深鄭重，格峻實難當。盡機相見處，立下閉僧堂。（同前卷十。）。
如體 
。
古曲偈（《祖堂集》卷十一作《雄頌》） 如體 
古曲發聲雄，今古唱還同（《五燈會元》作「今時韻亦同」）。若論第一拍（《五燈會元》作「指」），祖佛盡迷蹤。（見《祖堂集》卷十、卷十一、《五燈會元》卷七。）。
偈 一 慧忠 
雪後始知松柏操，雲收方見濟淮（《五燈會元》作「河」）分。不因世主令（《五燈會元》作「教」）還俗，那辨鷄羣與鶴羣。多年塵土（《五燈會元》作「事」）謾騰騰，雖著伽黎（《五燈會元》作「方袍」）未是僧。今日歸來酬本志，不妨留髮候然燈。（《五燈會元》作「儀」）雖變道常存，混俗心源亦不昏。試讀善財巡禮偈，當時豈例是（《五燈會元》作「作」）沙門。（見《禪林僧寶傳》卷十、《五燈會元》卷十四。）。
送士濂弟之京 慧忠 
行色翩翩入帝都，壯懷此去莫躊躇。昔曾故國登高第，今向新朝再上書。汝負才猷堪濟世，我慚衰朽合閒居。[鴒]（鴿）原今日常相望，衣錦還鄉常有餘。（見光緒廿六年刊翁昭泰纂《浦城縣志》卷三九引《章氏會譜》。）（按：題下原注：「士濂，得象祖。」宋祁《景文集》卷五九《文憲章公墓誌銘》：「曾祖仁嵩，仕李昪爲駕部郎中。……祖士廉，汀州寧化令。」）。
南澗寺閣 王滌 
上閣便見海，入門方是山。塔高端似筆，城轉曲如環。（見《輿地紀勝》卷一二八《福州》。）。
行至雙溪口午炊主人開甕求詩作 詹敦仁 
地僻雙溪合，村深邸舍稀。主人如舊識，稚子覓新詩。洗杓開春醖，淘粳作午炊。春風吹酒醒，琴劍又追隨。
歐陽長官見迓約余買鄰作此奉呈 詹敦仁 
一識荆州面，令人意氣舒。知心真我輩，遂性即吾廬。佛耳雲堪掃，湖山水可漁。明朝整琴劍，踏雪醉騎驢。。
父子聯韻詩 詹敦仁 
夜靜月華明，（仁。）秋深露氣清。（琲。）園林消溽暑，（仁。）山水送寒聲。（琲。）菊富陶無酒，（仁。）蓴肥翰可羹。（琲。）人生貴自適，（仁。）世利不須營。（琲。）漫舞衣饒冷，（仁。）狂歌酒易傾。（琲。）歡酬兒與父，（仁。）今古夢還醒。（琲。）笑眼看毛鳳，（仁。）長懷念鶺鴒。（琲。）干戈時已定，（仁。）款款話平生。（琲。）（均見《閩詩錄乙集》卷四。）。
贈陳文亮（題擬） 文彧 
聞學湯休長鬢髭，罷脩禪頌不披緇。龍盂虎錫安何處，象簡銀魚得幾時。宗炳社拋雲一榻，李膺門醉酒千巵。莫言誰管你閑事，今日塵中復是誰？（周本淳校點本《詩話總龜》卷三九引《雅言系述》。）。
引陳文亮（題擬） 文彧 
不知冥漠下，今似鷓鴣無？（同前。）。
陳文亮 
。
代遷客吟鷓鴣詩 陳文亮 
毛羽錦生光，江南是你鄉。四山聲欲合，遷客路猶長。相應隈叢竹，低飛近夕陽。就中汨羅岸，非細斷人膓。（同前。）。
爲僧時作（題擬） 陳文亮 
誰管你閑事，塵中自有人。（同前。）。
句 陳文亮 
草鋪春□濶，兵偃塞垣操。（《增修詩話總龜》卷十六引《古今詩話》。）。
句 楊鳧 
島山斷雲垂極浦。（《江湖小集》卷六紹嵩《江浙紀行集句詩》引。）。
玄應 
。
臨寂示漳州刺史陳文顥偈（題擬） 玄應 
今年六十六，世壽有延促。無生火熾然，有爲薪不續。出谷與歸源，一時俱備足。（《小傳》卷二十四、《五燈會元》卷八。）。
答冥使（題擬） 定御 
三年過了又三年，閱遍《華嚴》滿五千。功德完時珍重去，何勞使者上高田。（同治《仙遊縣志》卷四十五。）。
汀州定光南安巖詩二首（題擬） 一 鄭元弼 
石聳靈巖接太虛，百千年稱定光居。未知天上何方有，應是人間別地無。
汀州定光南安巖詩二首（題擬） 二 鄭元弼 
香風影裏迎新魄，梵貝聲中見落暉。自幸勞生名利役，不能來此共忘機。路入雲山幾萬層，豁然巖宇勢崢嶸。地從物外囂塵斷，天到壺中日月明。（見《輿地紀勝》卷一三二《汀州》。）（按：《輿地紀勝》收二詩，列宋郭祥正詩前，署「鄭弼」，應即鄭元弼。同書卷一三五《輿化軍》有其傳云：「鄭元弼，仙遊人。唐昭宗景福二年獻《白巖集》十卷，載《唐藝文志》。遷御史中丞。天復中𧊲伏於仙遊之白巖。」可證。惟此傳全部誤錄其父良士事跡，不免疏謬。《仙遊志》卷四載鄭氏父子事跡甚詳，可參看。）。
夜覩豺虎奔至契如庵前自然馴遶因有詩（題擬） 清豁 
行不等閑行，誰知去住情。一餐猶未飽，萬戶勿聊生。非道應難伏，空拳莫與爭。龍吟雲起處，閑嘯兩三聲。（見《五燈會元》卷八。）。
天字謎 韋添 
露頭更一日，真是艷陽根。（見《說郛》卷六一《清異錄》。）。
錢熙 
。
清源山（題擬） 錢熙 
巍峨堆壓郡城陰，秀出天涯（《泉州府志》作「崖」）幾萬尋。翠影倒時吞半郭，嵐光凝處滴疎林。（見《古今圖書集成·山川典》卷一八五《泉山部》、同治庚午年刊黃任等纂《泉州府志》卷六。）。
龍首山 錢熙 
殘年仍置閏，五日恰逢春。攜酒客不賞，敲門僧不嗔。雙松如拱立，萬井自橫廹。精舍故盤礴，元規塵上人。（同治《泉州府志》卷六）。
九日溪偶成 錢熙 
漁家深處住。鷗鷺泊柴扉。雨過山（《清源文獻》作「莎」）迷徑，潮來風滿衣。岸幽分遠景，波冷漾清（《清源文獻》作「晴」）暉。却憶曾遊賞，嚴陵有舊磯。（見同書卷七、《宋詩紀事》卷四引《清源文獻》）（按：《輿地紀勝》、《全芳備祖》、《皇朝事實類苑》引《楊文公談苑》尚存熙詩多首，似皆入宋後作，茲不錄。）。
添撰享太廟樂章 敬宗廟奏 張連 
大孝顯慶，景運應時。德合天地，威戢蠻夷。神呈福祉，歲有經□。無私之禮，□□□□。（《大唐郊祀錄》卷九）。
添撰享太廟樂章 文宗廟奏 張連 
赫爾昭代，顯應元亨。祥符史牒，德振文明。風調雨順，海晏河清。應延大寶，千秋化成。（同前）。
補迎神奏永和之舞九變第二奏 陳致雍 
說祝於室，焫蕭燃脂。几筵斯設，妥以皇詩。雲韶清越，絳服離披。僾然如此，永感孝思。（《大唐郊祀錄》卷九）。
偈頌（幷序○序爲南嶽齊己撰） 一 居遁  衡山
夫人學道莫貪求，萬事無心道合頭。無心體得（《景德傳燈錄》卷二九作「始體」）無心道，體得無心道也（《景德傳燈錄》作「亦」）休。
偈頌（幷序○序爲南嶽齊己撰） 二 居遁  衡山
學道先須且學貧，學貧貧後道方親。一朝體得成貧道，道用還如貧底人。
偈頌（幷序○序爲南嶽齊己撰） 三 居遁  衡山
學道蒙師指（斯二一六五卷作「止」）却閑，無中有路隱人間。直饒（《景德傳燈錄》卷二九作「饒君」）講得（《祖堂集》卷八作「時人盡講」、斯二一六五卷作「饒君會得」）千經論，一句臨機（《祖堂集》、斯二一六五卷作「時」）下口難。。
偈頌（幷序○序爲南嶽齊己撰） 四 居遁  衡山
學道先須立自身，直教行處不生塵。僧真不假居巖（《祖堂集》作「俱言」）室，到處無心即在人。
偈頌（幷序○序爲南嶽齊己撰） 五 居遁  衡山
學道先須有悟由，還如曾鬬快龍舟。雖然舊閣閑（《傳燈錄》作「於」）田地，一度贏求方始休。（又見《僧寶傳》卷九。）。
偈頌（幷序○序爲南嶽齊己撰） 六 居遁  衡山
學道先須息萬機，將機學道轉生疑。此門廣大無遮障，學者雖多達者稀。
偈頌（幷序○序爲南嶽齊己撰） 七 居遁  衡山
一得無心便道情（《景德傳燈錄》卷二九作「心」），六門休歇不勞形。有緣不是余朋友，無用雙眉却弟兄。
偈頌（幷序○序爲南嶽齊己撰） 八 居遁  衡山
一得無心便豁空，祇因先聖祖門通。箇中若向三乘學，萬劫無因得遇逢。
偈頌（幷序○序爲南嶽齊己撰） 九 居遁  衡山
自體如如任運常，因茲行歇在三湘。雙眉無用是毫相，說處無分舌廣長。
偈頌（幷序○序爲南嶽齊己撰） 十 居遁  衡山
自小從師學祖宗，閑華猶似纏人蜂。僧真不假栖（《景德傳燈錄》卷二九作「居」）雲外，得後無心色亦空（《景德傳燈錄》作「知無色自空」。）。
偈頌（幷序○序爲南嶽齊己撰） 十一 居遁  衡山
得聖超凡不作聲，臥龍長怖（斯二一六五卷作「布」）碧潭清。人生若得長（斯卷作「常」）如此，大地那能留一名。
偈頌（幷序○序爲南嶽齊己撰） 十二 居遁  衡山
得道還同未得人（《景德傳燈錄》卷二九作「悟了還同未悟人」），心無勝負自安神。
偈頌（幷序○序爲南嶽齊己撰） 十三 居遁  衡山
心空不及道空安，道與心空狀一般。參玄不是道空士，一乍相逢不易看。（又見《祖堂集》卷二十、《景德傳燈錄》卷二九）。
偈頌（幷序○序爲南嶽齊己撰） 十四 居遁  衡山
此生不息息何時，息在今生共要知。心息仙因（《景德傳燈錄》卷二九作「只緣」）無妄想，妄空（《景德傳燈錄》作「除」）心息是休時。
偈頌（幷序○序爲南嶽齊己撰） 十五 居遁  衡山
劫火曾將無氣吹，不勞心力當時萎。人天不見風塵起，怖息無招各自歸。。
偈頌（幷序○序爲南嶽齊己撰） 十六 居遁  衡山
人若無心稱道情，覷見（《祖堂集》卷八作「識得」）無明道已明。人能弘道道能顯，道在人中人自寧。
偈頌（幷序○序爲南嶽齊己撰） 十七 居遁  衡山
何事朝愁與暮愁，少年不學老還羞。驪珠不是驪龍惜，自是時人不解求。
偈頌（幷序○序爲南嶽齊己撰） 十八 居遁  衡山
了得心源處處安，何須終日對林巒。玉向火中燒轉潤，蓮華在水葉長乾。
偈頌（幷序○序爲南嶽齊己撰） 十九 居遁  衡山
掃地煎茶及針把，更無餘事可留心。
偈頌（幷序○序爲南嶽齊己撰） 二十 居遁  衡山
或居城郭或居山，得道無心在處閑。實似小兒歸父母，身衣隨分補遮寒。
偈頌（幷序○序爲南嶽齊己撰） 二十一 居遁  衡山
道情六用如眉用，用處如眉始可觀。人見道時如寂寞，人情全是道情安。
偈頌（幷序○序爲南嶽齊己撰） 二十二 居遁  衡山
擬學論情實苦哉，疑心不斷妄難摧。未了攜囊須且去，得閑無事却肯伊。
偈頌（幷序○序爲南嶽齊己撰） 二十三 居遁  衡山
四氣吹成物不虛，可憐青葉下垂珠。雖然種得無心寶，一任傍人恣意須。
偈頌（幷序○序爲南嶽齊己撰） 二十四 居遁  衡山
世人無心不能治，致禍愁生累及眉。一朝體得心無事，眉放毫光自不知。
偈頌（幷序○序爲南嶽齊己撰） 二十五 居遁  衡山
僧房閴寂夏修持，閉戶疎人怪亦知。儂家自有同風事，千里無來却肯伊。
偈頌（幷序○序爲南嶽齊己撰） 二十六 居遁  衡山
臨窗不覺寸陰移，火急修行早是遲。白日祇陪人事過，園林那得道成時。
偈頌（幷序○序爲南嶽齊己撰） 二十七 居遁  衡山
緣覺（《景德傳燈錄》卷二九作「菩薩」）聲聞未盡空，人天來往訪真宗。爭如（《景德傳燈錄》作「知」）佛是無疑士，端坐無心祇麽通。
偈頌（幷序○序爲南嶽齊己撰） 二十八 居遁  衡山
頂相擬求終不見，應緣同谷不違方。此門別處無尋路，祇有休心更廝當。
偈頌（幷序○序爲南嶽齊己撰） 二十九 居遁  衡山
三事無憂樂道情，且陪雲水不求名。任渠更作千般解，體自無暇不染青。
偈頌（幷序○序爲南嶽齊己撰） 三十 居遁  衡山
將心除妄妄難忘，不體玄微事轉忙。未了祇言如來秘，覺後方知不覆藏。。
偈頌（幷序○序爲南嶽齊己撰） 三十一 居遁  衡山
道者（《傳燈錄》作「學道」）無端學畫龍，元來未得筆頭蹤。一朝體得真龍後，始覺平生（《傳燈錄》作「方覺從前」）枉用功。
偈頌（幷序○序爲南嶽齊己撰） 三十二 居遁  衡山
凡有含生共一塵，先聖精勤早出倫。彼既丈夫我亦爾，誰遣他春我不春。
偈頌（幷序○序爲南嶽齊己撰） 三十三 居遁  衡山
毫釐有差千里隔，剎那一悟祖師齊。玄微須向玄中體，道用還教道者知。
偈頌（幷序○序爲南嶽齊己撰） 三十四 居遁  衡山
參玄道者莫因循（《祖堂集》卷八作「參尋玄道莫因修」），學處須教皂白分。千聖從來無異路，妄緣機智有多門（《祖堂集》作「聞」）。
偈頌（幷序○序爲南嶽齊己撰） 三十五 居遁  衡山
向前吳氏學丹青，不體僧[繇]（瑤）事不精。畫馬不成驢亦失，時人盡笑枉平生。
偈頌（幷序○序爲南嶽齊己撰） 三十六 居遁  衡山
粉壁朱門事豈繁，高牆扃戶住如山。莫言城郭無休士，人若無心在處閑。
偈頌（幷序○序爲南嶽齊己撰） 三十七 居遁  衡山
儉用貴圖延日月，補衣還免到人間。無心道者方如此，未得無心也大難。
偈頌（幷序○序爲南嶽齊己撰） 三十八 居遁  衡山
冷月霜天道者孤，一堂禪侶守寒爐。衲衣穿處冰侵骨，夜坐更深炭也無。
偈頌（幷序○序爲南嶽齊己撰） 三十九 居遁  衡山
萬般施設不如常，又不驚人又久長。如常恰似秋風至，無意涼人人自涼。（又見《祖堂集》卷八）。
偈頌（幷序○序爲南嶽齊己撰） 四十 居遁  衡山
膝袴斑闌火炙成，渾身破碎不能驚。山房獨坐眼極樂，豁然無事暢人情。
偈頌（幷序○序爲南嶽齊己撰） 四十一 居遁  衡山
一室一牀居物外，一瓶一鉢寄生涯。門前縱有通村路，是我何曾識一家。
偈頌（幷序○序爲南嶽齊己撰） 四十二 居遁  衡山
昔生未了今須了，此生度取累此身。古佛未悟同今者，悟了今人即古人。
偈頌（幷序○序爲南嶽齊己撰） 四十三 居遁  衡山
木食草衣心似月，一生無念復無涯。時人若問居何處，淥水青山是我家。
偈頌（幷序○序爲南嶽齊己撰） 四十四 居遁  衡山
朝看花開滿樹紅，暮觀花落樹還空。若將華比人間事，花與人間事一同。
偈頌（幷序○序爲南嶽齊己撰） 四十五 居遁  衡山
柳色含煙山花笑，鶯啼林下幾人知？後生正好尋玄路，莫棄光陰虛度時。。
偈頌（幷序○序爲南嶽齊己撰） 四十六 居遁  衡山
志慕空門誓不休，莫將閑事掛心頭。白雲便是修行伴，從聽時光去不留。
偈頌（幷序○序爲南嶽齊己撰） 四十七 居遁  衡山
知身是幻不求名，浮漚出沒幾時生。借問雲山學道者，此去修行早晚成。
偈頌（幷序○序爲南嶽齊己撰） 四十八 居遁  衡山
在夢那知夢是虛，覺來方覺夢中無。迷時恰似夢中士，悟後還同睡起夫。
偈頌（幷序○序爲南嶽齊己撰） 四十九 居遁  衡山
迷人未了勸盲聾，土上加泥更一重。了（《景德傳燈錄》卷二九作「悟」）人有意如迷意，只在迷中迷不逢。
偈頌（幷序○序爲南嶽齊己撰） 五十 居遁  衡山
人情濃厚道情微，道用人情世豈知。空有人情無道用，人情能得幾多時？（又見《景德傳燈錄》卷二九）。
偈頌（幷序○序爲南嶽齊己撰） 五十一 居遁  衡山
成佛人稀念佛多，念來歲久却成魔。君今欲得易（《傳燈錄》作「自」）成佛，無念之心（《傳燈錄》作「人」）不較多。
偈頌（幷序○序爲南嶽齊己撰） 五十二 居遁  衡山
家具摐摐一老翁，眉間長髮白怱怱。心休意息從何有，祇爲心頭萬事空。
偈頌（幷序○序爲南嶽齊己撰） 五十三 居遁  衡山
二時粥飯隨長短，三界休求也大精。世間大有多求者，直至無常不稱情。
偈頌（幷序○序爲南嶽齊己撰） 五十四 居遁  衡山
未了及（《祖堂集》卷八作「之」）時親遍禮，不須（《祖堂集》作「應」）端坐守清貧。直似羅睺羅（《祖堂集》作「行」）密行，爭（《祖堂集》作「豈」）如迦葉不聞聞。
偈頌（幷序○序爲南嶽齊己撰） 五十五 居遁  衡山
若教求道似求名，世上無人道不成。心靜道場何曾到，世間塵路等閑行。
偈頌（幷序○序爲南嶽齊己撰） 五十六 居遁  衡山
杉松直拔映峰巒，一色長青道者看。四氣盛衰無變異，豈同凡木有多般。
偈頌（幷序○序爲南嶽齊己撰） 五十七 居遁  衡山
就中慈母感兒情，失便哀啼處處驚。門市人多非是母，雖然觀矚淚還盈。母來尋見兒還見，當下回顏不作聲。
偈頌（幷序○序爲南嶽齊己撰） 五十八 居遁  衡山
眉間豪相燄光身，事見爭如理見親。事有只因於理有，理慈（《景德傳燈錄》卷二九作「權」）方便化天人。一朝大悟俱消却，方得名爲無事人。。
偈頌（幷序○序爲南嶽齊己撰） 五十九 居遁  衡山
沙門莫苦遠祇桓，身四威儀且自觀。蓬若出麻終不直，僧離清衆太無端。從前上古諸先德，盡向叢林裏獲安。
偈頌（幷序○序爲南嶽齊己撰） 六十 居遁  衡山
人天須假像行持，無像無形世豈知？空生體得巖中坐，華雨由來責見遲。三乘欲學如斯事，直似空生方始知。
偈頌（幷序○序爲南嶽齊己撰） 六十一 居遁  衡山
一切名山到因脚，辛苦年深與襪著。如今年老不能行，手裏把箇破木杓。破木杓，俵與衆生甘露藥。衆生喫了盡惺惺，一切昏迷皆失却。
偈頌（幷序○序爲南嶽齊己撰） 六十二 居遁  衡山
無端遣問墨池邊，染得身衣黑似煙。却去上流清處洗，身心用盡亦如然。令教脫却重披素，不免依前著淨緣。染淨二途俱不了，到頭須得自心玄。
偈頌（幷序○序爲南嶽齊己撰） 六十三 居遁  衡山
擬住城隍守不非，見雲生處又思歸。三間茅舍喜猶在，九帶青蘿尚遶圍。松柏近栽方始盛，槿花秋首未嘗萎。
偈頌（幷序○序爲南嶽齊己撰） 六十四 居遁  衡山
自從知如覺無明，一衲隨緣祇麽行。被人駡辱無心諍，見說無爲上擬爭。祇合守愚居暗室，又緣緇素要分明。爲報往來參學者，得師無意始無生。
偈頌（幷序○序爲南嶽齊己撰） 六十五 居遁  衡山
微微細雨下多時，百卉抽枝長不知。正化叵興民自贍，叵興民贍亦如斯。天觀萬物如芻狗，有覆無心更望伊。不因無事在林在，爭覺王侯有此資。
偈頌（幷序○序爲南嶽齊己撰） 六十六 居遁  衡山
備米柴茶是事殷，茅茨蓬戶不驚人。晨朝有粥齋時飯，資我如常任運身。冬至息心隨分過，春來量力事須懃。支持若得今生度，來世還如無事人。。
偈頌（幷序○序爲南嶽齊己撰） 六十七 居遁  衡山
學道如鑽火，逢煙且莫休。直待金星現，歸家始到頭。
偈頌（幷序○序爲南嶽齊己撰） 六十八 居遁  衡山
閻浮有大寶，見少得人稀。若人將獻我，成佛一餉時。
偈頌（幷序○序爲南嶽齊己撰） 六十九 居遁  衡山
悟則一餉時，能了萬劫疑。若人萬劫疑，不了一餉時。
偈頌（幷序○序爲南嶽齊己撰） 七十 居遁  衡山
不了萬劫疑，古德豈論之。爲報參玄士，須懷悔底時。
偈頌（幷序○序爲南嶽齊己撰） 七十一 居遁  衡山
尋牛須訪迹，學道訪無心。迹在牛還在，無心道易尋。
偈頌（幷序○序爲南嶽齊己撰） 七十二 居遁  衡山
唯念門前樹，能容鳥泊栖（《景德傳燈錄》卷二九作「飛」）。來者無心喚，騰身不慕歸。若人心似樹，與道不相違。
偈頌（幷序○序爲南嶽齊己撰） 七十三 居遁  衡山
夜寒宜向火，護衆到天明。日出身溫暖，心惺思更惺。
偈頌（幷序○序爲南嶽齊己撰） 七十四 居遁  衡山
豈是無干意，多求失道情。我見多求者，年高事不成。
偈頌（幷序○序爲南嶽齊己撰） 七十五 居遁  衡山
老似臨江樹，風搖枝必危。岸崩隨水去，入海勿人追。
偈頌（幷序○序爲南嶽齊己撰） 七十六 居遁  衡山
道死如枯木，波濤豈更違。時人雖不顧，能歇海盲龜。
偈頌（幷序○序爲南嶽齊己撰） 七十七 居遁  衡山
新創三間舍，多泥慮有風。門前無貴客，拙意懶迎逢。
偈頌（幷序○序爲南嶽齊己撰） 七十八 居遁  衡山
飯喫隨時食，心穿獨自縫。若人來問我，招手報伊聾。
偈頌（幷序○序爲南嶽齊己撰） 七十九 居遁  衡山
十月夜明深，山寒冷徹心。棄緣求大道，一衲更無衾。
偈頌（幷序○序爲南嶽齊己撰） 八十 居遁  衡山
體得如來意，知無寒暑侵。悟無成佛者，一一盡無心。
偈頌（幷序○序爲南嶽齊己撰） 八十一 居遁  衡山
破布裹聞身，無言可示人。居山山得樂，住郭郭還欣。
偈頌（幷序○序爲南嶽齊己撰） 八十二 居遁  衡山
體得無生意，朝朝近古人。若也更不會，雖樂苦臨身。。
偈頌（幷序○序爲南嶽齊己撰） 八十三 居遁  衡山
唯念深秋扇，臨冬轉就閑。銀裝將物裹，篾作插簷間。
偈頌（幷序○序爲南嶽齊己撰） 八十四 居遁  衡山
祇爲因無用，方能伴住山。不因無用後，伴我住應難。
偈頌（幷序○序爲南嶽齊己撰） 八十五 居遁  衡山
柱杖行低道，逢溪澡潄多。平田偏樂坐，人命可經過。
偈頌（幷序○序爲南嶽齊己撰） 八十六 居遁  衡山
守道身心息，資緣豈撓他。除非僧次外，歸寺補袈裟。
偈頌（幷序○序爲南嶽齊己撰） 八十七 居遁  衡山
覺倦燒爐火，安鐺便煮茶。就中無一事，唯有野僧家。
偈頌（幷序○序爲南嶽齊己撰） 八十八 居遁  衡山
一念心清淨，蓮華處處開。一華一淨土，一土一如來。
偈頌（幷序○序爲南嶽齊己撰） 八十九 居遁  衡山
頭戴朝生菌，身披補破衣。見貧人可可，同道乃方知。
偈頌（幷序○序爲南嶽齊己撰） 九十 居遁  衡山
龍牙山裏龍，形非世間色。世上畫龍人，巧巧描不得。唯有識龍人，一見便心息。
偈頌（幷序○序爲南嶽齊己撰） 九十一 居遁  衡山
西來意未明，徒學諸知見。不識本真性，契道即懸遠。
偈頌（幷序○序爲南嶽齊己撰） 九十二 居遁  衡山
若能明實相，豈用陳知見。一念了自心，開佛諸知見。
偈頌（幷序○序爲南嶽齊己撰） 九十三 居遁  衡山
寄語諸仁者，復以何爲懷。達道見自性，自性即如來。
偈頌（幷序○序爲南嶽齊己撰） 九十四 居遁  衡山
天真元具足，修證轉差迴。棄本却逐末，祇守一場獃。（以上九十五首，均見《卍續藏經》本宋釋子昇、如祐編《禪門諸祖師偈頌》卷上之上。）。
偈頌（幷序○序爲南嶽齊己撰） 九十五 居遁  衡山
君若隨緣得似風，吹沙走石不勞功。但於事上通無事，見色聞聲不用聾。（《禪林僧寶傳》卷九《龍牙居遁禪師》）。
贈天昕禪老 虛中 
翰苑營嘉致，到來山意深。會茶多野客，啼竹半沙禽。雪溜懸危石，棋燈射遠林。言詩素非苦，虛答侍臣心。（《詩淵》第一冊第三八四頁）。
送鴈 虛中 
雲夢[千]（午）（從《詩學指南》本改）行去，瀟湘一夜空。
聽琴 虛中 
古調俗不樂，正[聲]（身）（從《詩學指南》本改）君自知。
喜友人及第 虛中 
碧霄章句絕離手，紫府神仙盡點頭。（均見《吟窗雜錄》卷十四正字王玄《詩中旨格》）。
還丹口訣 戴偃 
求仙覓黃芽，須得真鉛花。並是自成者，乃可作所砂。重飛服一粒，騰空入碧霞。周遊天地外，處處是仙家。（《大還丹照鑑》。原署「玄黃子」）。
頌 守安 
南臺靜坐一鑪香，亘（一作「終」）日凝然萬事忘（一作「慮亡」）。不是息心除忘想，都緣無事可思量。（見《景德傳燈錄》卷二十四，注一作者爲《五燈會元》卷八之異文。）。
讚鏡燈頌 惟勁 
偉哉真智士，能開方便津。一燈明一體，十鏡現十身。身身相暵涉，燈燈作{牙丿=丶}因。層層身土廣，重重理事渕。儼覩微塵佛，等逢毗目仙。海印從茲顯，帝綱義由詮。一塵說法界，一切塵亦然。五藴十八界，寂用體俱全。圓光含鏡像，一異不可宣。達斯無㝵境，無那法報圓。
述象骨偈 惟勁 
象骨雄雄舉世尊，統盡乾坤是一門。詞鋒未接承當好，莫待言教句裏傳。擬議終成山海隔，擗面渾機直下全。更欲會他泥牛吼，審細須聽木馬嘶（末字疑誤）。
學道頌 惟勁 
學道如攢火，逢煙且莫休。直得金星現，歸家始到頭。（以上三首均見《祖堂集》卷十一）。
覺地頌 惟勁 
略明覺地名同異，起復初終互換生。性海首建增名號，妙覺還依性覺明。體覺俱含於明妙，明覺妙覺並雙行。妙覺覺妙元明體，全成無漏一真精。明覺覺明明所了，或因了相失元明。明妙二覺宗體決，體覺性覺二同明。湛覺圓圓無增減，此中無佛與衆生。不覺始終非了了，不聞迷悟豈惺惺。是稱心地如來藏，亦無覺照及無生。非生非滅真如海，湛然常住名無名。太虛未覺生霞點，豈聞微塵有漏聲。空漚匪離於覺海，動寂元是一真明。覺明體爾含靈燄，覺明逐燄致虧盈。差之不返名無覺，會之復本始覺生。本覺由因始覺生，正覺還依合覺明。由地二種成差互，遂令渾作賴邪名。具含染淨雙歧路，覺明含處異途萌。性起無生不動智，不離覺體本圓成。性起轉覺翻生所，遂令有漏墮迷盲。無明因愛相滋潤，名色根本相次生。七識轉處蒙圓鏡，五六生時蔽覺明。觸受有取相依起，生老病死繼續行。業識茫茫沒苦海，徇流浩浩逐飄零。大聖慈悲興救濟，一聲用處出三聲。智身由從法身起，行身還約智身生。智行二身融無二，還歸一體本來平。萬有齊含真海印，一心普現總圓明。湛光燄燄何依止，空性蕩蕩無所停。處處示生無生相，處處示滅無滅形。珠鏡頓印無來往，浮雲聚散勿常程。出沒任真同水月，應緣如響化羣情。衆生性地元無染，只緣浮妄翳真精。不了五陰如空聚，豈知四大若乾城。我慢癡山高屹屹，無明欲海杳溟溟。每逐旃陁憍誑友，常隨猛獸作悲鳴。自性轉識翻爲幻，自心幻境自心驚。了此幻性同陽燄，空花識浪復圓成。太虛忽覺浮雲散，始覺虛空本自清，今古湛然常皎瑩，不得古今凡聖名。（見《景德傳燈錄》卷二十九）。
田家 劉昭禹 
高原耕種罷，牽犢負薪歸。深夜一爐火，渾家身上衣。（見《竹莊詩話》卷二十引《禁臠》）（按：昭禹，《竹莊詩話》誤作「禹昭」。）。
謝秦王 何仲舉 
三千里外拋漁艇，二十人前折桂枝。（見《增修詩話總龜》卷三六引《青瑣集》）（〖1〗《青瑣集》云：「王仲舉，營道人，母嘗夢挾仲舉入月。仲舉修進業，長興〖化〗二年赴舉，謁秦王登第，後有詩謝秦王）（曰〖略〗。太平興國中，仲舉有子曰嗣全，亦中進士第，乃挾兩子入月之祥。」以《五代史補》卷二載何仲舉事跡參證，知「王仲舉」爲「何仲舉」之誤。二書所載及第年有異，未詳孰是。）。
遊零陵見父題壁感而成詩（題擬） 廖匡齊 
下馬連聲叩竹門，主人何事感遺恩。迴頭泣向兒童道，重見甘棠舊子孫。（見《增修詩話總龜前集》卷二十五引《青瑣後集》）（〖1〗《青瑣後集》：「廖齊父爽直嘗爲永州刺史。齊後遊零陵，於民間見父題壁，感而成詩曰〖略〗。」清鄧顯鶴輯《沅湘耆舊集》卷八定此詩作者爲廖偃，其說謂「偃父圖曾爲永州刺史，後偃遊零陵，於民間見父題壁，感而成詩。」偃事跡詳陸氏《南唐書》卷八、《十國春秋》卷七四。祖爽，父匡圖。匡圖，宋人避諱或省「匡」字，《十國春秋》卷七三載其仕歷，未任永州刺史。其父爽事跡附匡圖傳，初仕南漢，後舉族奔楚，馬氏表爽爲永州刺史。此詩非廖偃作。爽子今知有二人，即匡圖、匡齊。因知此詩爲匡齊作。《青瑣後集》所謂「廖齊父爽直嘗爲永州刺史」，「齊」字上因避諱略去「匡」字，與匡圖同例。「爽直」之「直」字爲衍文。）。
待月 廖凝 
一片月生海，幾家人上樓。（見《吟窗雜錄》卷十四正字王玄《詩中旨格》）。
雲居寺（題擬） 廖凝  衡山
遠水微茫轉，前山次第卑。（見宋陳田夫《南嶽總勝集》卷中）。
句 一 廖凝 
直待素秋霜色裏。（宋史鑄《百菊集譜》卷六集句引）。
句 二 廖凝 
千山景象通。（《江湖小集》卷四紹嵩《江浙紀行集句詩》引）。
句 三 廖凝 
春色遍空明。（同前）。
望早日 何景山 
纔分天地色，便禁虎狼心。（見《吟窗雜錄》卷十四正字王玄《詩中旨格》）。
李觀象 
。
紙帳詩 李觀象 
清懸四面剡溪霜，高臥梅花月半牀。花甕有天春不老，瑤臺無夜月生香。覺來虛白神光發，睡去清閑好夢長。一枕總無塵土氣，何妨留我白雲鄉。（《堅瓠甲集》卷一）。
桃源（題擬） 徐仲雅 
鎖斷桃源一窟春，避秦日月無歸處。（見《輿地紀勝》卷六八《常德府》）。
東華觀偃松（補序） 徐仲雅 
空（按：此詩已收《全唐詩》卷七六二。此序爲節文。）。
孤雁 蔣鈞 
葦岸風吹雨，沙汀月照霜。還同我兄弟，零落不成行。（見《能改齋漫錄》卷八。全詩八句，此爲後四句。）。
題花鈿 盧承丘 
傅粉銷金翦翠霞，黛煙濃處添鉛華。也知曾伴姮娥笑，將來村裏賣誰家。
題渡頭船 盧承丘 
刳木功成濟往還，古溪殘照下前山。看看向晚人來少，猶自須來覓見錢。（見《增修詩話總龜前集》卷一引《雅言系述》）。
詠鷺鷥詩 張仲達 
滄海獨深處，鱸魚銜得時。（見《類說》卷二十二《荆湖近事》。《澠水燕談錄》卷十作「滄浪最深處，鱸魚初得時。」）。
寄黃損 廖匡圖  衡山
莊周指我悟榮生，買得衡山十里青。却許野禽棲竹徑，不教凡客扣柴扃。橫琴獨坐泉圍石，倚棹長吟月滿汀。珍重零陵舊知己，菱花時把照星星。（周本淳校點本《詩話總龜》卷二八引《雅言系述》。《南嶽總勝集》卷中「兜率寺」條引「買得衡州十里青」一句，謂廖處士作。）。
贈藴上人 王正己 
佛法詩名更誰繼，未聞隨分謁侯王。洗盂秋澗日華動，搗藥夜堂雲氣香。苔蘚亂青封疊石，杉松濃影過空牆。若非火岳□□地，那得吾師住久長。（周本淳校點本《詩話總龜》卷二八引《雅言系述》。）。
贈廖融 王正己 
湖南雖不就卑官，高臥深雲道自安。病起坐當秋閣迥，酒醒吟對夜濤寒。爐中藥熟分僧服，榻上琴閑借我彈。幸遇清朝有良鑒，退身爭忍似方干。（同前）。
句 王正己 
未可輕樗櫟，尤能濟雪霜。（同前卷二一引《零陵總記》，云爲王正詩，王正當即王正己之誤。）。
贈王正己（題擬） 廖融 
吟高鄙俗流，傲逸訪巢由。古寺尋僧飯，寒巖衣鹿裘。園桃山鼠嚙，崖蜜獵人偷。遂這箇清性，浮生不苟求。（周本淳校本《詩話總龜》卷二八引《雅言系述》）。
贈狄渙 廖融  衡山
高臥白雲鄉，崖泉對閣涼。守貧無屬道，多病數求方。耕犢驚雷斃，寒蕪入圃荒。如何帝未夢，吟若頂鋪霜。（同前）（按：王正己、廖衡等人爲五代末至宋初居住於湖南衡山一帶的詩人，今可考知諸人事跡均已入宋，然歷來皆視爲五代作者，故仍予以收錄。）。
遊般若寺上方 廖處士 
榔粟步溪光，隨雲到上方。經秋禪客病，積雨石樓荒。古蘚糜鹿跡，陰崖松檜香。平生豁所思，吟嘯倚蒼蒼。（見《吟窗雜錄》卷十三桂林淳大師《詩評》引）（按：此詩署廖處士作，當爲廖匡圖、廖凝、廖融等人中之一人。未審孰是，姑仍分列。）。
偈 一 緣觀 
梁山一曲歌，格外人難和。十載訪知音，未嘗逢一箇。
偈 二 緣觀 
紅焰藏吾身，何須塔廟新。有人相肯重，灰裏邈全真。（《景德傳燈錄》卷二四、《五燈會元》卷十四。）。
偈 啓柔 
妙哉三下板，諸德（《五燈會元》作「知識」）盡來參。既善分時節，吾今不再三。（《景德傳燈錄》卷二二、《五燈會元》卷十五。）。
偈 豐禪師 
駿馬機前異，遊人肘後懸。既參雲外客，試爲老僧看。（《景德傳燈錄》卷二十三、《五燈會元》卷十五）。
贈程明甫 王鼎 
古縣枕前灘，官閑道自安。執杯山鳥唱，曬藥野猿看。石縫橫琴筆，槎根插釣竿。不知陶靖節，早晚入雲端。
贈僧 王鼎 
出齋猿獻果，烹茗鳥啣薪。
又題 王鼎 
風落桂枝總鶴去，水流山果向人來。
送僧 王鼎 
孤雲蹤跡都無定，出個青山入個山。（均見周校本《詩話總龜》卷四六引《雅言雜載》）。
程嵩 
。
八十後作（題擬） 程嵩 
雖無事業傳千古，却得安閑過一生。（同前引《雲齋廣錄》）。
頌 郁山主 
我有神珠一顆，久被塵勞關鏁。今朝塵盡光生，照破山河萬朵。（《五燈會元》卷六）。
郁山主贊 雲端和尚 
百尺竿頭曾進步，溪橋一踏沒山河。從茲不出茶川上，吟嘯無非囉哩囉。（同前）。
頌 璘禪師 
天地指前徑，時人莫彊移。箇中生解會，眉上更安眉。（《景德傳燈錄》卷二三、《五燈會元》卷十五）。
偏參三昧歌 道尋  黄河
天崖海角參知識，徧恣惠我全提力。師乃呵余退步追，省躬廓爾從茲息。覩諸方，垂帶直，善財得處難藏匿。棒頭喝下露幽奇，縱去奪來看殊特。趙州關，雪嶺陟，築廅峰前驗虛實。據證靈由闢萬機，揮祖刃，開三域，卷舒重重孰西委？休呈識意謾猜揣，納子攢眉碧眼咦。黃河倒逆崑崙觜。溈山牛，道吾唱，馬師奮迅呈圓相。執水投針作後規，把鏡持幡看先匠。廣陵歌，誰繼唱？擬續宮商調難況。石人慍色下鞭撾，水馬奔嘶梵天上。麗水金，蘭田玉，祝融峰攢湘浪蹙。滿月澄溪松韻清，雲縱龍騰好觀矚。（見《景德傳燈錄》卷三十）。
登臨湟樓 陳用拙 
浮世自無閒日月，高樓長有好山川。
送史長沙 陳用拙  洞庭湖
人說洞庭波浪險（《廣東通志》、《南漢書》作「惡」），使君自有，（《廣東通志》、《南漢書》作「身是」）濟川舟。（見《小草齋詩話》卷四、《粤詩蒐逸》卷一引《連州志》、鄭方坤《五代詩話》卷二、同治《廣東通志》卷三○三、梁廷柟《南漢書》卷十）。
殿試茘枝詩 陳用拙 
露濕臙脂拂眼明，紅袍千裹畫難成。佳人勝盡盤中味，天意偏教嶺外生。橘柚遠慚登貢籍，鹽梅應合共和羹。金門若得栽培地，須占人間第一名。（見清汪森輯《粤西詩載》卷十三）。
贈劍客 黃損 
杯酒會雲林，扶邦志亦深。晶瑩三尺劍，決烈一生心。見死尋常事，聞冤即往尋。荆軻不了處，扼腕到如今。（周本淳校本《詩話總龜》卷二八引《雅言系述》）。
大鵬山（題擬） 黃損 
山清神骨水澄心，到此方知勝二林。（見《輿地紀勝》卷九二《連州》）。
月夜江行 林楚材 
欹枕臥拋千嶂月，卸帆閑却一溪風。（《輿地紀勝》卷一二三《賀州》）。
文偃 
。
十二時偈 一 文偃 
半夜子，命似懸絲猶未許。因緣契會剎那間，了了分明一無氣。
十二時偈 二 文偃 
鷄鳴丑，一歲孫兒大哮吼。實相圓明不思議，三世法身藏北斗。
十二時偈 三 文偃 
平旦寅，三昧圓光證法身。大千世界掌中收，色透髑髏誰得親。
十二時偈 四 文偃 
日出卯，嘿說心傳道實教。心心相印息無心，玄妙之中無拙巧。
十二時偈 五 文偃 
食時辰，恒沙世界眼中人。萬法皆從一法生，一法靈光誰是隣。
十二時偈 六 文偃 
禺中巳，分明歷歷不相似。靈源獨曜少人逢，達者方知無所慮。
十二時偈 七 文偃 
日中午，一部笙歌誰解儛。逍遙頓入達無生，晝夜法螺擊法皷。
十二時偈 八 文偃 
日昳未，灌頂醍醐㝡上味。一切諸佛及菩提，唯佛知之貴中貴。
十二時偈 九 文偃 
晡時申，三壇等施{牙丿=丶}爲賓。無漏果圓一念修，六度同歸淨土因。
十二時偈 十 文偃 
日入酉，玄人莫向途中走。黃葉浮漚賺殺人，命盡慞惶是了手。
十二時偈 十一 文偃 
黃昏戌，把火尋牛是底物。素躰相呈却道非，奴郎不弁誰受屈。
十二時偈 十二 文偃 
人定亥，莫把三乘相疋配。要知此意現真宗，密密心心超三昧。
宗脉頌 文偃 
如來一大事，出現於世間。五千方便教，流傳幾百年。四十九年說，未曾忤出言。如來滅度後，付囑迦葉邊。西天二十八，祖佛印相傳。達摩觀東土，五葉氣相連。九年來面壁，唯有喫茶言。二祖爲上首，達摩廻西天。六祖曹溪住，衣鉢後不傳。派分三五六，各各達真源。七八心忙亂，空花墜目前。苦哉●眼士，認得止啼錢。外道多毀謗，弟子得生天。昔在靈山上，今日獲安然。六門俱休歇，無心處處閑。如有玄中客，但除入我山。一味醍醐藥，萬病悉皆安。因緣契會者，無心便安禪。（以上十三首均見《祖堂集》卷十一）。
十二時歌 文偃 
夜半子，愚夫說相似。鷄鳴丑，癡人捧龜首。平旦寅，曉何人。日出卯，韓情枯骨咬。食時辰，歷歷明機是悟（《古尊宿語當》卷十五引作「悮」）真。禺中巳，去來南北子。日南午，認向途中苦。日昳未，夏逢說寒氣。晡時申，張三李四會言真。日入酉，恒機何得守。黃昏戌，看見時光誰受屈。人定亥，直（一作「真」）得分明沉苦海。（見《大正新修大藏經》第四十七冊宋僧守堅集《雲門匡真禪師廣錄》卷上。此條承王小盾同志告知。）。
偈頌 一 文偃 
雲門聳剔（《天聖廣燈錄》卷二十作「踢」、《五燈會元》卷十五作「峻」）白雲低，水急遊魚不敢棲。入戶已知來見解，何勞更（《天聖廣燈錄》、《五燈會元》作「再」）舉轢中泥。
偈頌 二 文偃 
藥病相治學路醫，扶籬摸壁小兒戲。幽谷不語誰人測，管解師承孰不知。
偈頌 三 文偃 
康氏圓形滯不明，魔深虛喪擊寒冰。鳳羽展時超碧漢，晉鋒八博擬何憑。
偈頌 四 文偃 
是機是對對機迷，闢機（一作「塵」）塵遠遠機（《僧寶傳》卷二作「塵」）棲。夕日日中誰有掛，因底底事隔情（《僧寶傳》作「塵」）迷。。
偈頌 五 文偃 
太陽溢目極玄微，誰人說道我渠非。句中有路人皆響，覿面難遭第一機。
偈頌 六 文偃 
丱歲依山人事稀，松下相逢話道奇。鋒前一句超調御，擬問如何歷劫違。
偈頌 七 文偃 
翫古松高雲不齊，鴻鶬鶴抱幾年棲。剖㲉同時殊有異，羽張騰漢碧霄低。
偈頌 八 文偃 
萬像森羅極細微，素話當人却道非。相逢相見呵呵笑，顧佇停機復是誰。